ועדת הכספים, כנסת 22, פרוטוקול מספר 17, 2019-11-18 12:30

משה גפני: שלום לכולם, אני מתכבד לפתוח את ישיבת ועדת הכספים.

משה גפני: אדוני השר, כיוון שהעברנו ממליאת הכנסת הצעות לסדר בעניין התחבורה הציבורית אני אאפשר קודם למציעים, כנהוג, לומר את הדברים, ולאחר מכן אתן לך כמובן לומר את דבריך.

משה גפני: נושא התחבורה הציבורית הפך להיות נושא מאוד מרכזי במערכות הציבוריות בכלל ובנושא הכלכלי בפרט.

משה גפני: ראשון המציעים הוא חבר הכנסת אורי מקלב, אחריו ידברו חברי הכנסת משה אבוטבול, רם שפע ורויטל סויד.

אורי מקלב: תודה רבה, אדוני היושב-ראש, על קיום הדיון.

אורי מקלב: הגם שמבחינה פורמלית יכולת שלא לקיים את הדיון בכל אופן בחרת לקיים אותו.

משה גפני: האמת היא שמילות השבח בעניין הזה מגיעות לשר התחבורה.

משה גפני: הוא פעם שלישית כאן ולכן גם הכסף של המשרד עבר.

משה גפני: אני חושב שנשארה עוד העברה, אני אעביר אותה גם.

שר התחבורה והבטיחות בדרכים בצלאל סמוטריץ': זה חשוב מאוד.

שר התחבורה והבטיחות בדרכים בצלאל סמוטריץ': הייתה לנו ישיבה עם החשכ"ל, לא יהיה לנו לשלם תחת דצמבר אם זה לא יעבור.

משה גפני: בצלאל, אני אשתדל להעביר את כל הדברים.

שר התחבורה והבטיחות בדרכים בצלאל סמוטריץ': אני סומך עליך.

שר התחבורה והבטיחות בדרכים בצלאל סמוטריץ': אני רק אומר שבדקתי במזכירות, אין חוסרים, הפנייה מוכנה, זה אצלך.

משה גפני: אצלי, אני מודה.

אורי מקלב: אני חושב שהשר מקבל הרבה מחמאות.

אורי מקלב: הוא מגלה בקיאות רבה מאוד ומוטיבציה.

אורי מקלב: זו התקופה הכי טובה.

אורי מקלב: הצלחתי כבר למחוק כמה דברים אך עדיין יש תלונות.

אורי מקלב: כל מה שיישמע כאן עכשיו זה לא על השר אישית אלא דברים שצריך לתקן.

אורי מקלב: אין ספק שהוא קיבל לידיו דברים ומיד טיפל.

אורי מקלב: כשאנחנו מדברים על תחבורה ציבורית – שכידוע היא הדבר הכי מכריע, הכי משפיע והכי חשוב בהתנהלות היומיומית שלנו – אנחנו מצרים על כך שיש פער גדול מאוד בין ההשקעות לבין מבחן התוצאה.

אורי מקלב: בסופו של דבר בקצה, כשאתה בא לשאול את הנוסע האם יש תחבורה ציבורית טובה, זמינה, יעילה, אמינה, נגישה, התשובות לא טובות ומקטרות.

אורי מקלב: יש אנשים שלא שואלים אותי מה יהיה בכנסת אלא מה יהיה עם התחבורה הציבורית.

אורי מקלב: רק כדי לסבר את האוזן אביא בפניך דברים שאמרה לי רק הבוקר עובדת כנסת שהייתה צריכה להגיע מאלעד לכנסת.

אורי מקלב: היא יצאה באוטובוס של 6:30 בבוקר והגיעה לפה ב-09:45.

אורי מקלב: אם תגיד עכשיו שזה בגלל הפקקים – התחבורה הציבורית אמורה להיות ציר נסיעה תחבורתי שנותן מענה לפקקים.

אורי מקלב: אבל לא רק זה, כשיש פקקים הנסיעה באוטובוסים הרבה יותר קשה.

אורי מקלב: נהג האוטובוס גם לא יכול לתמרן, לא יכול ללכת לפי הוויז, הוא חייב לנסוע במסלול שלו וגם אם יש בעיה הוא נשאר בו.

אורי מקלב: אנשים נוסעים בעמידה, לפעמים 3:15 שעות.

אורי מקלב: הבעיה היא הרבה יותר גדולה.

אורי מקלב: מהעיר אלעד – אני נותן את זה כדוגמה כי זה קרה הבוקר – יש שלושה אוטובוסים, 150 איש יכולים לצאת מ-06:30 עד 07:45.

אורי מקלב: שלושה אוטובוסים שיוצאים לירושלים.

אורי מקלב: איפה סטודנטים?

אורי מקלב: איפה תלמידים?

אורי מקלב: איפה אנשים שעובדים?

אורי מקלב: מורים?

אורי מקלב: כולם נמצאים בשלושת האוטובוסים האלה והם צריכים לרוץ מתחנה לתחנה.

אורי מקלב: זו בעצם תמונה שמאפיינת מקומות רבים.

אורי מקלב: יש חוסר גדול מאוד בשנים האחרונות בתחום התחבורה הציבורית.

אורי מקלב: מ-2017 לא היו כמעט תוספות שירות משמעותיות.

אורי מקלב: זו הנקודה המרכזית, שאני רואה בכל אופן, בנושא התחבורה הציבורית.

אורי מקלב: תוספות שירות, אדוני היושב-ראש, מכובדי השר, חבריי חברי הכנסת, מ-2017 כמעט ולא היו.

אורי מקלב: אני לא מדבר על חריגים.

אורי מקלב: בערים כמו חריש – ערים חדשות, שכונות ענק שנבנו ואוכלסו – אחיסמך ונוף הגליל, יש גידול באוכלוסייה וגידול במשתמשים.

אורי מקלב: דבר שני, ככל שיש עומסים בכביש אנחנו מכוונים לתחבורה הציבורית, אך הדבר הזה לא יכול לעבוד ללא תוספות.

אורי מקלב: התוספות הן מרכזיות.

אורי מקלב: אני רוצה לשתף אותך בתובנה שגם במשרד התחבורה בסופו של דבר הסכימו אותי לגביה.

אורי מקלב: לפני שנתיים-שלוש הוזילו את התחבורה הציבורית.

אורי מקלב: זה דבר טוב.

אורי מקלב: הייתה הוזלה דרסטית של נסיעות מחוץ לעיר, הוזלה משמעותית של נסיעה מתל אביב לצפת וכדו'.

אורי מקלב: אבל מה זה גרר חוץ מזה?

אורי מקלב: תוספת עצומה של משתמשים.

אורי מקלב: כשאתה מוזיל את התחבורה אתה בעצם מגביר את המשתמשים.

אורי מקלב: אם יחד עם ההוזלה לא תגברת גם אוטובוסים לא עשית שום דבר ואתה בעצם גורם לפגיעה גם באלה שנסעו קודם.

אורי מקלב: בסופו של דבר – אני חושב שהשר באמת נוקט בעמדה הזו – כשאתה בא לפתור בעיה אתה צריך להסתכל על הבעיה הכללית, אתה לא מסתכל על הנוסע הבודד.

אורי מקלב: הנוסע הבודד הוא לא אחד, זה כל המשתמשים.

אורי מקלב: כאן צריך לבוא שינוי בתפיסה של משרד התחבורה בעיניי ואני אתן לך דוגמה.

אורי מקלב: כשאתה מדבר על עומסים באוטובוסים – ניקח למשל את ירושלים כי זה הכי קרוב – אתה אומר:

אורי מקלב: האוטובוסים הם בכל הכבישים המרכזיים, אני אפסיק את הנסיעה של האוטובוסים ואעמיד רכבת שתיקח את הנוסעים מכאן לכאן.

אורי מקלב: אבל זה לא נגמר ברכבת.

אורי מקלב: מה עם אלה שצריכים להגיע לרכבת וצריכים להגיע מהרכבת למקום עבודתם?

אורי מקלב: במבחן התוצאה, ברוב המקרים אדם שנסע 50 דקות צריך היום לנסוע 1:20 בגלל שהתפיסה בתחבורה היא: אני אפתור את הבעיה, אני אוסיף תחבורה, אני אעשה שאטלים.

אורי מקלב: השאטלים האלה צריכים הרבה השקעות.

אורי מקלב: אתה לא יכול לומר: שמתי שאטל וזהו.

אורי מקלב: השאטל צריך לתת מענה לא פחות טוב ממערכת הסעה המונית אחרת.

אורי מקלב: אחרת אתה מגדיל את הפער בין מערכת טובה לגרועה ולא הועלת הרבה, רק לאנשים מסוימים.

אורי מקלב: אני אסיים בנתון אחרון, עבודה שאני חושב שבנק ישראל עשה וארגונים נוספים הביאו אותה לא פעם.

אורי מקלב: מתוך כל ההשקעות שיש למשרד התחבורה רוב הכסף הולך על כבישים, על תחבורה, על רכבת.

אורי מקלב: האוטובוסים ומערכות ההסעה ההמוניות – שהן לא רכבות גדולות וכבדות – הם 10% מכול הסכומים האדירים שאנחנו מדברים עליהם.

אורי מקלב: אני חושב שצריך לשנות את התמהיל הזה.

אורי מקלב: גם אם זה לא כך והתמהיל אינו מדויק - - -

משה גפני: מי אמר לך שהוא לא מדויק?

משה גפני: זה שהוא עשה עם הראש לא נרשם בפרוטוקול.

אורי מקלב: בסופו של דבר, אנחנו מדברים על תוספת שירות והמרת קווים.

אורי מקלב: בדיקה אמיתית איפה יש לך צורך ומה סדרי העדיפויות בתוך הקווים עצמם.

אורי מקלב: אלה דברים שיכולים לתת מענה מיידי עד שמגיעים לשינויים הגדולים.

משה גפני: תודה רבה.

משה גפני: חבר הכנסת רם שפע, בבקשה.

רם שפע: צהרים טובים.

רם שפע: תודה רבה שאתה נוכח אתנו שוב פה.

רם שפע: אני אתחיל באנקדוטה.

רם שפע: כידוע, זה היום ה-19 שאני נוסע בתחבורה ציבורית ובקארפולים והרכב שלי - - -

משה גפני: נכון, רציתי לנסוע אתך.

רם שפע: רצית לנסוע אתי אבל בהבטחה הזו שלך לא עמדת.

משה גפני: לא, לא הבטחתי.

רם שפע: אתה צודק.

רם שפע: אגב, השר סמוטריץ' אמנם לקח אותי טרמפ קצר אך גם עדיין לא הצטרף אלי לנסיעה בתחבורה הציבורית.

משה גפני: אתה עד היום נוסע באוטובוס?

רם שפע: עד היום.

רויטל סויד: סליחה, רם, אני הצעתי, אתה לא הזמנת אותי.

רם שפע: זאת לא האנקדוטה.

רם שפע: מה שרציתי להגיד הוא שביום חמישי בערב קיבלתי הודעה מאחד מעובדי אגף הרכב שהוא מוטרד מכך שהרכב שלי בכנסת, האם הכול בסדר ומה קרה לי.

רם שפע: סיפור אמיתי.

רם שפע: נאלצתי לספר לו מה קורה, זה הפתיע אותו והיה משעשע.

רם שפע: אז כל הכבוד לכנסת שדואגת לרכבים ולנו.

רם שפע: חבר הכנסת מקלב כבר דיבר על זה וגם אמרתי לך את זה, השר סמוטריץ', ניכר שאתה באמת משקיע ועושה עבודה מאוד מאומצת כדי לשפר את מצב התחבורה הציבורית בישראל, אבל מה לעשות, נכנסת למשרד עם פערים אדירים בכמעט כל פרמטר.

רם שפע: אני מרגיש את זה על בשרי וכולנו יודעים את זה היטב.

רם שפע: כמעט בכל תחום שאני מנסה להבין מה הוליד את הבעיות שלו, אני פשוט מבין שזו הזנחה של המון שנים בכל מה שקשור לתחבורה הציבורית.

רם שפע: הייתה השקעה של שר התחבורה אבל בעיקר בהיבטים אחרים וזה יצר לנו באמת פערים אדירים – ראינו פה את הנתונים של הממ"מ – הפערים האדירים בכך שכל שנה אנחנו מוסיפים עוד 300,000 כלי רכב, כמות אדירה ביחס לתשתית הכבישים שאנחנו מייצרים.

רם שפע: אני רוצה להגיד שזה שיש עלייה בנתונים בהשקעה בתחבורה הציבורית זה בסדר, אבל אין שום סיכוי שנצליח להדביק את הפער.

רם שפע: כלומר, בעיניי הסיפור העיקרי הוא המהפכה של שינוי סדרי העדיפויות בתקצוב, והיא צריכה להיות אדירה, אחרת אנחנו כל הזמן נהיה בפיגור.

רם שפע: גם אם ב-2020 – בתקווה – נצליח פה לבנות תקציב, אנחנו צריכים באמת לייצר מהפכה ולא להמשיך את העלייה של הגרף כפי שהיא כיום.

רם שפע: יש המון סוגיות, אני לא אדבר עכשיו על כל הסוגיות, נמצא פלטפורמה אחרת לעשות את זה.

רם שפע: אני כן רוצה להגיד שבסוף התקציב שדיברנו עליו פה, שאמור להגיע – גפני, אני סומך עליך שהתקציב הזה יעבור כי עוד לא השלמנו את זה, הפעימה הזו עוד צריכה להגיע לפה וזה מאוד חשוב – אנחנו גם צריכים לזכור שאם אנחנו לא נטפל בזה אז בינואר אותם נהגים שדאגנו להם פה בפעם הקודמת, מהחברות הפרטיות, לא יקבלו את השכר.

רם שפע: כלומר, אנחנו נצטרך לדאוג לזה מהר מאוד עוד פעם, כמו להרבה סוגיות אחרות.

רם שפע: זהו.

רם שפע: יש אינסוף דברים, הפעם אקצר.

משה גפני: תודה רבה.

משה גפני: אני משבח אותך על היוזמה של נסיעה באוטובוס.

משה גפני: זה לא פותר את הבעיה אבל זה מציף אותה באופן דרמטי ואני משבח אותך על העניין הזה.

רם שפע: ואנחנו עוד ניסע ביחד.

משה גפני: חברת הכנסת רויטל סויד ואחריה חבר הכנסת משה אבוטבול.

רויטל סויד: צהריים טובים לכולם.

רויטל סויד: תודה רבה לך, חבר הכנסת גפני, שלמעשה היום מי שמחזיק את כל פעילות הכנסת זה אתה פה בוועדה.

יעקב אשר: לא רק הכנסת, פעילות המדינה בכלל.

משה גפני: זו בדיחה.

משה גפני: מה שהולך פה במדינה זה פשוט לא להאמין.

רויטל סויד: נכון, אנחנו מסכימים אתך לחלוטין.

רויטל סויד: אנחנו התכנסנו פה לאור הצעה לסדר שהנחנו.

רויטל סויד: השר סמוטריץ', מאז שנכנסת למשרד אנחנו רואים שנכנסת כמו בולדוזר כדי לבוא לשנות ולתקן.

רויטל סויד: ההצעה לסדר הייתה אותו קיצוץ בכספים שהיו אמורים לעבור לאותן חברות פרטיות, כשהמשמעות של זה הייתה השלכה ישירה על ציבור הנוסעים, על הפקקים, על זיהום האוויר, על תאונות הדרכים, על הכול.

רויטל סויד: לפני הדיון ובסמוך עבר חלק מהסכום, אבל אנחנו יודעים, דבר ראשון, שאנחנו מדברים פה על פלסטר, כי תוך חודש, אם אני לא טועה, אנחנו נימצא בדיוק באותה בעיה, ואנחנו גם יודעים שיש בעיה עקרונית עם כל נושא התחבורה הציבורית.

רויטל סויד: הבעיה העקרונית היא שהיום במדינת ישראל אי אפשר להתנייד בצורה נוחה וסבירה ממקום למקום.

רויטל סויד: כל מי שהיה באירופה יודע כמה קל לגמוע מרחקים ברכבת.

רויטל סויד: נסיעות שלוקחות שעות ברכב לוקחות מחצית מהזמן ברכבת.

רויטל סויד: אני גרה ברעננה ומרעננה לתל אביב אין רכבת ישירה.

רויטל סויד: צריך לעשות סיבוב של מעל 40 דקות, כשרכבת מרעננה לתל אביב, אותה רכבת שעוברת, אמורה לקחת 10 דקות נסיעה.

שר התחבורה והבטיחות בדרכים בצלאל סמוטריץ': בפברואר זה נפתר.

ינון אזולאי: לא, לא בטוח.

ינון אזולאי: אם יהיו לך את ההעברות.

רויטל סויד: בפברואר?

רויטל סויד: אוקיי.

רויטל סויד: אנחנו גם מציינים השבוע את שבוע הבטיחות בדרכים, יש גם כנס שאתה מארגן מחר.

רויטל סויד: בסוף הכול קשור לכול.

רויטל סויד: תחבורה ציבורית מצמצמת תאונות, מאפשרת איכות חיים.

רויטל סויד: לכן, בנוסף לנושא של ההצעה לסדר, בואו נראה איזה דברים אתה כשר יכול לבוא ולומר לנו: אני לוקח על עצמי לשנה הבאה, לחודשים הקרובים, לחצי שנה הבאה, לעמוד ביעדים האלה והאלה, חוץ מהעברת הכספים והכשרת הנהגים, כי צריך עוד נהגים כדי שתהיה תחבורה ציבורית.

רויטל סויד: חוץ מהדבר הזה, הפלסטר, איך אתה מתכונן להתמודד עם הנושא הזה?

משה גפני: תודה רבה.

משה גפני: חבר הכנסת משה אבוטבול, בבקשה.

משה אבוטבול: קודם כל, ללא ספק הנושא הזה קרוב ללבנו, גם מהסיבה שרוב האנשים שאנחנו מנסים לעזור להם מאוד משתמשים בתחבורה הציבורית.

משה אבוטבול: דיברנו כמה זה עוזר אבל גם לפני מספר שבועות דיברנו כאן, בוועדת הכספים וגם במליאה, על בעיות חוזרות ונשנות של תושבים, גם מרמת בית שמש ג'2, גם מרמת אברהם, מנוף הגליל, עצומה של מאות אנשים שפנו אלי ומבקשים עזרה.

משה אבוטבול: אני מבין שמדובר בתהליכים ותהליכים צריכים זמן, אבל עד לבית המרזח צריך עוד איזה כוס י"ש, צריך לתת תשובה ברורה לתושבים הדואגים, ליידע אותם.

משה אבוטבול: אותם תושבים באו לגור, בהר יונה לדוגמה, בסך הכול רוצים קו לירושלים.

משה אבוטבול: הם באו משם, מירושלים.

משה אבוטבול: ההנגשה לעיר שאליה הם צריכים להגיע זה הדבר המינימלי.

משה אבוטבול: רמת בית שמש ג', שכונה חדשה, אני מבין שייקח זמן עד שיהיו תשתיות, מבינים את הצורך, אבל לפעמים יש את הדברים הראשוניים האלה ותשובה לתושבים יכולה מאוד-מאוד לחזק את זה.

משה אבוטבול: אני אומר גם מילים טובות.

משה אבוטבול: ברוך-השם, בהמשך השנים שכיהנתי כראש עיר בבית שמש, 10 שנים, אני חייב לציין את סגני לשעבר, שנמצא פה, שמוליק, שעשה עבודה נהדרת, רישת את בית שמש ל-50 מקומות, דברים שלא היו.

משה אבוטבול: יש גם דברים טובים.

משה אבוטבול: אני יותר דואג למקומות החדשים.

משה אבוטבול: בנושא הזה חייבים קודם כל לתת תשובה.

משה אבוטבול: השר בצלאל היקר, התשובה לפעמים נותנת רגיעה.

משה אבוטבול: אני מבקש תשובה לאותם תושבים, אפילו להוציא אותה לתקשורת, משהו שיידעו עליו.

משה אבוטבול: דבר שני הוא כמובן לתת פתרונות ראשוניים לאותם תושבים.

משה אבוטבול: תודה רבה לך.

משה גפני: אדוני השר, בתקופה שהוא היה ראש עיר נסללו שני כבישים ששינו את המפה בבית שמש – הכביש שמגיע משער הגיא לבית שמש וכביש 10.

משה גפני: זה ראוי לשבח.

משה גפני: אדוני השר, לפני שאתן את זכות הדיבור לחברים אחרים אתה יכול להציג כמה משפטי פתיחה.

שר התחבורה והבטיחות בדרכים בצלאל סמוטריץ': תודה רבה.

שר התחבורה והבטיחות בדרכים בצלאל סמוטריץ': אדוני יושב-הראש, קודם כל, בעיניי זה מדהים שיושבת כאן בדיון כמות כזו של חברי כנסת, דיון שהוא לא פוליטי, אין פה תקשורת ואין פה דיווידנדים.

משה גפני: אין פה תקשורת?

משה אבוטבול: נדאג לעשות מזה תקשורת.

משה אבוטבול: אל תדאג, אנחנו לא כאלה אומללים.

שר התחבורה והבטיחות בדרכים בצלאל סמוטריץ': תנו לי רגע, אני רוצה להגיד משפט רציני.

שר התחבורה והבטיחות בדרכים בצלאל סמוטריץ': בעיניי זה דבר מדהים ומחזק.

שר התחבורה והבטיחות בדרכים בצלאל סמוטריץ': ישנה הבנה – ואני מרגיש את זה היום אבל זו לא חוכמה כי זה המגרש שלנו – שמשבר התחבורה היום הוא אחד הנושאים הכי בוערים, אולי הבוער ביותר, במדינת ישראל.

שר התחבורה והבטיחות בדרכים בצלאל סמוטריץ': אנחנו קצת אוכלים היום פירות באושים של תקופה ארוכה שבה שמו במוקד את משבר הדיור ובנו עשרות-אלפי יחידות דיור כשאף אחד לא שאל את עצמו איך אנשים בסוף יקומו בבוקר וייסעו לעבודה.

שר התחבורה והבטיחות בדרכים בצלאל סמוטריץ': אני מתמודד היום עם כבישים שבבת אחת קורסים.

שר התחבורה והבטיחות בדרכים בצלאל סמוטריץ': כביש 5 בסך הכול נסע אבל אכלסו השנה בראש העין "איקס" אלפי יחידות דיור והכביש עומד.

שר התחבורה והבטיחות בדרכים בצלאל סמוטריץ': אכלסו כמה יחידות דיור במודיעין עילית, בחשמונאים ובנילי וכביש 466 עומד.

שר התחבורה והבטיחות בדרכים בצלאל סמוטריץ': צריך להבין שזה קורה בשנייה.

שר התחבורה והבטיחות בדרכים בצלאל סמוטריץ': ממצב שהוא נוסע הוא בבת אחת עומד ואתה צריך להתחיל לאלתר עכשיו פתרונות בקצב.

שר התחבורה והבטיחות בדרכים בצלאל סמוטריץ': אתם יודעים שפרויקטים של תשתית לוקחים זמן.

שר התחבורה והבטיחות בדרכים בצלאל סמוטריץ': אבל, אני יוצא מאוד אופטימי מעצם העובדה שכל כך הרבה חברי כנסת, מקצה לקצה, נמצאים, וזה גורם לי להבין שיכול להיות כאן שיתוף פעולה מדהים בשנים הקרובות, ולא משנה אם אני אזכה להישאר על הכיסא הזה או יבוא מישהו אחר.

שר התחבורה והבטיחות בדרכים בצלאל סמוטריץ': מי שזה לא יהיה, הוא יהיה חייב את שיתוף הפעולה עם הכנסת, על כל אגפיה, וברוב הסוגיות.

שר התחבורה והבטיחות בדרכים בצלאל סמוטריץ': אז נכון, יהיו ויכוחים על תחבורה ציבורית בשבת, אבל ברוב הסוגיות אפשר וצריך לשלב ידיים.

שר התחבורה והבטיחות בדרכים בצלאל סמוטריץ': על זה אני קודם כל אומר תודה.

שר התחבורה והבטיחות בדרכים בצלאל סמוטריץ': בעיניי זה מדהים.

שר התחבורה והבטיחות בדרכים בצלאל סמוטריץ': לא חשבתי, אדוני היושב-ראש, שאני אבוא ויהיה פה הרכב כל כך גדול של חברי כנסת.

שר התחבורה והבטיחות בדרכים בצלאל סמוטריץ': אותי זה מאוד מעודד.

שר התחבורה והבטיחות בדרכים בצלאל סמוטריץ': זאת נקודה ראשונה.

שר התחבורה והבטיחות בדרכים בצלאל סמוטריץ': נקודה שנייה, התודה והתשבחות הן באמת לא לי.

שר התחבורה והבטיחות בדרכים בצלאל סמוטריץ': צריך להגיד את האמת.

שר התחבורה והבטיחות בדרכים בצלאל סמוטריץ': הן קודם כל לאנשים הנהדרים שבמשרד.

שר התחבורה והבטיחות בדרכים בצלאל סמוטריץ': יושב פה ראש הרשות הארצית לתחבורה ציבורית, הוא נכנס לתפקידו לפני פחות משנה, אני לא רוצה להגיד מקצת שבחו בפניו אבל אני אומר לכם, יש אנשי מקצוע יוצאים מן הכלל, רעבים, שעובדים קשה, וגם כשאנחנו עוזרים לאנשים פרטניים זה הוא.

שר התחבורה והבטיחות בדרכים בצלאל סמוטריץ': אני בסך הכול עושה "העבר" לפנייה והוא זה שב-01:30 בלילה עוד עונה ומטפל.

שר התחבורה והבטיחות בדרכים בצלאל סמוטריץ': זה נכון גם בתחומי התשתיות ובתחומי הרישוי.

שר התחבורה והבטיחות בדרכים בצלאל סמוטריץ': איפה שלא נזרוק אבן במשרד יש באמת המון-המון מה לעשות והתודות הן לאנשי המשרד.

שר התחבורה והבטיחות בדרכים בצלאל סמוטריץ': חשוב לי גם לומר נקודה על השר הקודם, על ישראל.

שר התחבורה והבטיחות בדרכים בצלאל סמוטריץ': תראו, גם דברים שתכף אני אפרוס כאן, ככל שהזמן יאפשר, אלה תהליכים שהתחילו בתקופתו.

שר התחבורה והבטיחות בדרכים בצלאל סמוטריץ': זה בסדר, יש לי תפיסות קצת אחרות ואני עושה דברים קצת אחרת, ועדיין אני חושב שגם ישראל ראוי לקרדיט מאוד משמעותי על עיסוק מאוד גדול בתחום הזה.

שר התחבורה והבטיחות בדרכים בצלאל סמוטריץ': זה נכון שבשנים האחרונות המודעות הכללית במשרד האוצר, אצל ראש הממשלה, פה בבית הזה, להבנת החשיבות של התחבורה, עולה והדרישה עולה, אז ממילא גם התקציבים ויכולות הביצוע עולים.

שר התחבורה והבטיחות בדרכים בצלאל סמוטריץ': כשנכנסתי למשרד אמרו לי: אתה לא נורמלי, זה משרד נורא ואיום כי זה משרד ששלושת-רבעי מאזרחי ישראל ב-16:00 אחר הצהריים יוצאים מהעבודה, נכנסים לאוטו ומקללים אותך.

שר התחבורה והבטיחות בדרכים בצלאל סמוטריץ': אני לא מכיר פתרון של כאן ועכשיו לכול.

שר התחבורה והבטיחות בדרכים בצלאל סמוטריץ': רוב התהליכים הם באמת תהליכים שלוקחים זמן.

שר התחבורה והבטיחות בדרכים בצלאל סמוטריץ': לקח המון-המון זמן להבין אותם, וזו השגיאה הגדולה.

שר התחבורה והבטיחות בדרכים בצלאל סמוטריץ': ושוב, אני לא חושב שאפשר למקד את זה באדם אחד.

שר התחבורה והבטיחות בדרכים בצלאל סמוטריץ': כל הדוחות שעוסקים בזה, בין אם זה מבקר המדינה, בין אם זה הממ"מ, מדברים על עשרות רבות של שנים.

שר התחבורה והבטיחות בדרכים בצלאל סמוטריץ': דיברת על אירופה, רויטל, באירופה קודם יצרו רכבת ואחר כך בנו בתים.

שר התחבורה והבטיחות בדרכים בצלאל סמוטריץ': כל התהליך היה הפוך לחלוטין.

שר התחבורה והבטיחות בדרכים בצלאל סמוטריץ': פה באמת לא הסתכלנו מספיק על נושא התחבורה ורוב הפתרונות הם פתרונות שצריך לעשותם.

שר התחבורה והבטיחות בדרכים בצלאל סמוטריץ': עוד רגע אני אתן רק דוגמה קטנה ואפתח את זה לחברי הכנסת.

שר התחבורה והבטיחות בדרכים בצלאל סמוטריץ': חלק מהדברים הם בצעדים דרסטיים, כמו שעשינו במיזם הזה של הנר"תים – ואגב, היית שם בימיים האחרונים, זה באמת שמיים וארץ.

שר התחבורה והבטיחות בדרכים בצלאל סמוטריץ': מה שעשינו שם בסוף השבוע יצר שינוי מאוד משמעותי וגם על זה צריך להודות.

שר התחבורה והבטיחות בדרכים בצלאל סמוטריץ': אנשים עשו שם לילות, פשוטו כמשמעו, בלהבין, בללמוד, בלהגיע להסכמות עם המשטרה ועם המהנדסים.

שר התחבורה והבטיחות בדרכים בצלאל סמוטריץ': כל שינוי כזה הוא חתיכת אופרציה.

שר התחבורה והבטיחות בדרכים בצלאל סמוטריץ': יש דברים שאפשר לעשות באופן מיידי כדי לקדם, יש דברים שבאופן טבעי לוקחים יותר זמן.

שר התחבורה והבטיחות בדרכים בצלאל סמוטריץ': מה שחשוב הוא לראות שזה קורה, קורה מהר, קורה טוב, מתוקצב ולא נתקע.

שר התחבורה והבטיחות בדרכים בצלאל סמוטריץ': פה אני אומר גם תודה ליושב-ראש.

שר התחבורה והבטיחות בדרכים בצלאל סמוטריץ': עכשיו צריך לפתור כל מיני פלונטרים ושסתומים אבל זה משהו שיהיה חייב להימשך.

שר התחבורה והבטיחות בדרכים בצלאל סמוטריץ': אורי, אתה דיברת על סוגיית הקישוריות, שהיא ללא כל ספק האתגר הכי מרכזי בתחבורה ציבורית, לדעת לשלב נכון.

שר התחבורה והבטיחות בדרכים בצלאל סמוטריץ': אמרת: יש רכבת, צריך גם להגיע אליה.

שר התחבורה והבטיחות בדרכים בצלאל סמוטריץ': אז יש מה שנקרא מענה כולל מדלת לדלת, קילומטר ראשון-קילומטר אחרון, שמורכב בסוף ממגוון של כלים.

שר התחבורה והבטיחות בדרכים בצלאל סמוטריץ': זה יכול להיות הליכה ברגל, נסיעה באופניים, אוטובוס, שאטל או רכב פרטי עד הרכבת וממנה, ולסנכרן ביניהם.

שר התחבורה והבטיחות בדרכים בצלאל סמוטריץ': זה האתגר הגדול.

שר התחבורה והבטיחות בדרכים בצלאל סמוטריץ': צריך להבין שפה צבת בצבת עשויה, כיוון שאם לאוטובוס אין נתיב תחבורה ציבורית שהוא נוסע בו חופשי אז באופן טבעי הוא נתקע בפקק והוא מאחר; ואם הוא מאחר אז הוא לא אמין; ואם הוא לא אמין אתה לא יכול לפנות אליו, אתה לא תשתמש בו; אתה לא תשתמש בו – אתה תיקח את הרכב; אתה תיקח את הרכב – אתה תעצים את הפקק.

שר התחבורה והבטיחות בדרכים בצלאל סמוטריץ': אנחנו עובדים עכשיו על סל מאוד רחב של כלים, חלקם מעולם המיסוי, וככל שאני אזכה להמשיך במשרד הזה אנחנו נבוא לכאן בחוק ההסדרים הבא אתו.

שר התחבורה והבטיחות בדרכים בצלאל סמוטריץ': יש פה שינוי שלם שצריך לעשות, אפילו במבנה השכר בשירות הציבורי.

שר התחבורה והבטיחות בדרכים בצלאל סמוטריץ': היום אם אתה עובד עיריית תל אביב ואתה רוצה לקבל תוספת במשכורת – גם אם אתה גר 100 מטר מהעירייה אתה תחזיק רכב כי אין לך דרך אחרת לקבל סוג של השלמת הכנסה.

שר התחבורה והבטיחות בדרכים בצלאל סמוטריץ': זה רלוונטי לעולם התכנון, לעולם המיסוי, למבנה השכר, לאיזה פרויקטים אנחנו מעדיפים היום ביצירת התחבורה.

שר התחבורה והבטיחות בדרכים בצלאל סמוטריץ': הסובסידיות לתחבורה ציבורית טיפסו בשלוש השנים האחרונות מ-7 מיליארד ל-9.3, ובצפי שלנו 9.7 כבר בשנת 2020.

שר התחבורה והבטיחות בדרכים בצלאל סמוטריץ': אתמול היה לנו דיון מאוד רחב עם החשכ"ל איך מנהלים אירוע כזה בעולם בלי תקציב.

שר התחבורה והבטיחות בדרכים בצלאל סמוטריץ': אני שמח שגם בחשכ"ל יש הבנה שהתחבורה זה אירוע שנותנים לו עדיפות מאוד משמעותית.

שר התחבורה והבטיחות בדרכים בצלאל סמוטריץ': אתה יודע, אדוני היושב-הראש, שמה-1 בינואר החשכ"ל הופך להיות ועדת הכספים, אגף התקציבים והוא מנהל את כולנו.

שר התחבורה והבטיחות בדרכים בצלאל סמוטריץ': מבינים את האירוע הזה אבל זה אירוע מורכב.

שר התחבורה והבטיחות בדרכים בצלאל סמוטריץ': אבל הסובסידיה עלתה, לא נכון להגיע שלא מעלים.

משה גפני: מחר הוא פה, בוועדה.

שר התחבורה והבטיחות בדרכים בצלאל סמוטריץ': אתמול היה לנו דיון מאוד גדול, הוא היה אצלנו.

אורי מקלב: דיברנו על תוספות שירות.

שר התחבורה והבטיחות בדרכים בצלאל סמוטריץ': א', צריך להבין שהסובסידיה עלתה מ-7 מיליארד ל-9 ו-9.5, אז עלינו באחוזים מאוד-מאוד גבוהים בתוספות שירות.

שר התחבורה והבטיחות בדרכים בצלאל סמוטריץ': אנחנו גם מחכים עכשיו לחבילה של 180 מיליון שקלים תוספות שירות.

שר התחבורה והבטיחות בדרכים בצלאל סמוטריץ': קיבלנו התחייבות מהאוצר, יצאנו כבר לעבודה, זה נתקע תקציבית, אני מאוד מקווה שנצליח לפתור את זה, אבל אתם יודעים, זה בסוף תלוי גם בתקציב.

רויטל סויד: שיועברו למה?

משה אבוטבול: השאלה אם זה לדברים חדשים או לחזק את הקיים?

שר התחבורה והבטיחות בדרכים בצלאל סמוטריץ': ודאי.

שר התחבורה והבטיחות בדרכים בצלאל סמוטריץ': 180 מיליון זה תוספות שירות.

שר התחבורה והבטיחות בדרכים בצלאל סמוטריץ': אני אומר משפט אחרון שאני רוצה להגיד לכם אותו בהקשר של תודה על העבר ובקשה לעתיד.

שר התחבורה והבטיחות בדרכים בצלאל סמוטריץ': יש דברים שידרשו צעדים דרמטיים ולצעדים דרמטיים יש מחירים מהיום הראשון, אין מה לעשות, וצריך את הזמן כדי לראות שהם עובדים.

שר התחבורה והבטיחות בדרכים בצלאל סמוטריץ': הדוגמה היא המיזם הזה שעשינו ואני חושב שהגיבוי שקיבלתי פה מאוד עזר לי גם לצלוח ביקורות.

שר התחבורה והבטיחות בדרכים בצלאל סמוטריץ': גם ללמוד, לתקן, לשפר – אנחנו לא מושלמים – אבל הוא עובד נהדר, הנתיב המיוחד בכביש החוף ואיילון.

שר התחבורה והבטיחות בדרכים בצלאל סמוטריץ': אני אתן דוגמה.

שר התחבורה והבטיחות בדרכים בצלאל סמוטריץ': אתמול קיבלתי החלטה דרמטית – היא עוד לא פורסמה – בדיון מאוד רחב שהיה אצלנו.

שר התחבורה והבטיחות בדרכים בצלאל סמוטריץ': פרויקט החשמול של הרכבת תקוע, נמשך הרבה מאוד שנים, עולה המון כסף, מאוד מקשה.

שר התחבורה והבטיחות בדרכים בצלאל סמוטריץ': הרכבת יצאה לרכש של קטרים וקרונועים, ממונעים על חשמל, אנחנו הולכים לקבל את הכלים אך אי אפשר לעבוד אתם, והם אמורים להקל מאוד על העומס ברכבת.

שר התחבורה והבטיחות בדרכים בצלאל סמוטריץ': קיבלתי אתמול החלטה שאנחנו הולכים לסגור לשישה שבועות, מתחילת חודש דצמבר, אחת מתוך שלוש מסילות באיילון ולגמור תוך שישה שבועות את הפרויקט.

שר התחבורה והבטיחות בדרכים בצלאל סמוטריץ': זה משמעותי, אבל תבינו שאם אנחנו עובדים רק בלילות זה יימשך שנה וחצי.

שר התחבורה והבטיחות בדרכים בצלאל סמוטריץ': מקבלים את המסילה מ-22:00 – אגב, עוד נגזרת היא שהרכבת מפסיקה לעבוד מוקדם ולא נותנת שירות בלילה כי צריך לעבוד מ-22:00 עד 06:00 – אבל לא עובדים מ-22:00 עד 06:00 כי לוקח שלוש שעות עד שנכנסים פנימה, תדריך בטיחות, עד שהכלים זזים למקום, בקיצור, עובדים שלוש שעות בלילה.

שר התחבורה והבטיחות בדרכים בצלאל סמוטריץ': אמרתי: חבר'ה, לא עובדים ככה.

שר התחבורה והבטיחות בדרכים בצלאל סמוטריץ': זה צעד משמעותי.

שר התחבורה והבטיחות בדרכים בצלאל סמוטריץ': אנחנו נערכים.

שר התחבורה והבטיחות בדרכים בצלאל סמוטריץ': יהיו רכבות שיבוטלו ואנחנו מגבים את זה בשורה שלמה של היסעים, תגבור תחבורה ציבורית ומידע לציבור.

שר התחבורה והבטיחות בדרכים בצלאל סמוטריץ': אני אומר לכם שתהיה התקוממות כי במשך שישה שבועות יהיה פחות נוח, אבל אחרי שישה שבועות זה יגמר ולא נמשוך את זה עכשיו שנה וחצי.

רם שפע: יעבדו על זה 24/7?

שר התחבורה והבטיחות בדרכים בצלאל סמוטריץ': תאמין לי שגם אם יעבדו על זה 24/6 זה הרבה יותר מהר מלעבוד על זה שלוש שעות ביום במשך שנה וחצי.

שר התחבורה והבטיחות בדרכים בצלאל סמוטריץ': אנחנו נעשה את זה כך גם בהמשך.

שר התחבורה והבטיחות בדרכים בצלאל סמוטריץ': זה צעדים דרמטיים ששר שהוא לחוץ פוליטית – כל אחד והדינמיקה שלו – קצת מפחד מהם.

שר התחבורה והבטיחות בדרכים בצלאל סמוטריץ': אני אומר לכם שלי יש את האומץ לקבל את ההחלטות - - -

משה גפני: למה, צריך לעבוד גם בשבת?

רם שפע: רציתי לשאול למה הוא התכוון.

מיקי לוי: אם אפשר שלא אז לא.

שר התחבורה והבטיחות בדרכים בצלאל סמוטריץ': אם אפשר לא אז לא.

שר התחבורה והבטיחות בדרכים בצלאל סמוטריץ': חבר'ה, חבל על הזמן.

שר התחבורה והבטיחות בדרכים בצלאל סמוטריץ': אני אומר לכם שלי יש את האומץ – זה לא לי, זה הגיבוי הגדול שאני מקבל בעניין הזה מהרכבת, מהמנכ"לית ומאנשי המקצוע אצלנו – ואני אצטרך ואבקש את הגיבוי שלכם.

שר התחבורה והבטיחות בדרכים בצלאל סמוטריץ': אין דרך אחרת.

שר התחבורה והבטיחות בדרכים בצלאל סמוטריץ': אנחנו רוצים לחלץ אותנו מהפקק כי יהיו מהלכים דרסטיים שצריך לעשות מהר כדי שדברים פשוט יקרו יותר טוב, יותר נכון, ואגב, גם יותר זול.

שר התחבורה והבטיחות בדרכים בצלאל סמוטריץ': קבלן שעכשיו לוקח עבודה לשנה וחצי בלילות ועושה אותה בחודשיים ברצף לוקח פחות מחצי מחיר.

שר התחבורה והבטיחות בדרכים בצלאל סמוטריץ': באותו כסף אנחנו יכולים לבצע הרבה יותר פרויקטים.

משה גפני: תודה רבה.

משה גפני: חבר הכנסת יעקב אשר ואחריו חבר הכנסת איתן גינזברג.

יעקב אשר: אדוני היושב-ראש, תודה לך על קיום הדיון, לחברים שהעלו את הנושאים וכמובן לשר על השתתפותו.

יעקב אשר: אני חושב שהשר צריך להגיד כל יום ברכת הגומל שהוא לא נכנס למשרד המשפטים ודווקא הגיע למשרד התחבורה.

יעקב אשר: אתה פורח שם.

יעקב אשר: אתה עובד שם.

אורית פרקש הכהן: אנחנו גם מעדיפים שאת המרץ שלו הוא ישקיע במשרד התחבורה ולא במשרד המשפטים, ואת זה אני אומרת כאזרחית.

יעקב אשר: אז ברור שכיוונתי לדעת גדולות.

יעקב אשר: בכל מקרה רואים שיש לו סיפוק ובאמת, כמו שציין ידידי הרב מקלב, רואים ומרגישים את המעורבות ואת הדברים.

יעקב אשר: אני לא רוצה לחזור על הדברים שנאמרו, אני רק אומר עצה והסתכלות אחרת.

יעקב אשר: זה נכון שיש פערים בתחבורה ציבורית אבל יש פערים שהם לא תמיד שווים בכל המקומות.

יעקב אשר: יש לפעמים מקומות שבהם בשעות העומס אי אפשר לזוז עם האוטובוסים ויש מקומות שאוטובוסים חצי ריקים או רבע ריקים עוברים.

יעקב אשר: אין קורלציה וזה בגלל המבנה הבלתי גמיש של האשכולות ושל החלוקה.

יעקב אשר: אין לכם את האפשרות – אני אומר את זה לאמיר – להיות גמישים תוך כדי תנועה כי פה זו חברה אחת, פה זו חברה שנייה ואם אתה רואה שפה יש קצת עודפים הוא לא יעביר אותם לשם.

יעקב אשר: חייבים לעשות מחלקה אחת או אגף אחד שהוא בילטרלי, של כמה חברות, שבו אתם יכולים גם תוך כדי תנועה, גם בפיקים של חגים, לוויות, דברים נוראים מהסוג הזה - - -

שר התחבורה והבטיחות בדרכים בצלאל סמוטריץ': לא פרצת לדלת פתוחה אלא לחדר בלי קירות.

יעקב אשר: יפה.

יעקב אשר: אם כך אני אסיים כאן.

יעקב אשר: אני רק אומר שצריכה להיות גמישות גם מבחינת לוחות זמנים, גם, אדוני, גמישות תקציבית, תקציב מסוים של בלת"ם שמשחקים אתו תוך כדי תנועה ולפתור את הבעיות האלה במקביל לפתרונות ארוכי טווח.

יעקב אשר: תודה רבה.

משה גפני: תודה רבה.

משה גפני: חבר הכנסת איתן גינזבורג ואחריו חברת הכנסת אורית פרקש.

איתן גינזבורג: תודה רבה, אדוני היושב-ראש, ותודה רבה, השר, שאתה משקיע ימים בוועדה הזאת ובאמת ניכר שהנושא הזה של תחבורה ציבורית הוא נושא חשוב לך.

איתן גינזבורג: אין ספק שתחבורה ציבורית צריכה להיות יעילה, נוחה, זמינה ואמינה כמו שאמרת.

איתן גינזבורג: גם כשהייתי בעיריית רעננה זה אחד הדברים שעסקתי בהם והיו באחריותי.

איתן גינזבורג: ניסינו לדחוף כמה שיותר את הנושא של נתיב מהיר ואת החיבורים לתחנות הרכבת.

איתן גינזבורג: בלי שינוי בסדר העדיפות הלאומי - - -

שר התחבורה והבטיחות בדרכים בצלאל סמוטריץ': לעשות באחוזה או לא?

איתן גינזבורג: ברור, ובוויצמן.

איתן גינזבורג: זה העתיד.

איתן גינזבורג: תחבורה ציבורית זה העתיד ואין דרך אחרת.

איתן גינזבורג: לא נוכל להתמודד עם הפערים האלה שבין תחבורה פרטית לתחבורה ציבורית.

איתן גינזבורג: הפער של עשרות שנים הוא אתגר גדול לעמוד בו ואני מברך אתכם גם על ההחלטה הקשה – אני אומר את זה כמי שהיה צריך לקבל החלטות – לצמצם ולגמור את סיפור החשמול בתקופה כל כך קצרה.

איתן גינזבורג: זו החלטה אמיצה ואני חושב שצריך לגבות אותך על הדבר הזה.

איתן גינזבורג: קראנו היום על המטרו שמתוכנן בגוש דן ואנחנו רואים את הפרויקטים שנעשים.

איתן גינזבורג: אפילו ערוץ 2 התחילו עכשיו פרויקט גדול עם עמליה דואק במסגרת "לא זזים".

איתן גינזבורג: אני מברך אותך על כל הדברים האלה.

איתן גינזבורג: אני רוצה להעלות נושא ספציפי שמשרת אזור של 17,000 נוסעים, של קו השרון וקו החוף.

איתן גינזבורג: קו השרון נפתח לפני שנתיים והתחיל לשרת את כל תושבי השרון.

איתן גינזבורג: מסיעים אותם מאזור כפר סבא ורעננה לתל אביב ב-47 דקות דרך פתח תקווה, ראש העין ובני ברק.

איתן גינזבורג: נכון שבתחילת 2020 אמור להיפתח הקו ולחבר אותו לקו החוף, רק שעכשיו התוודענו לכך שצריכים להחליף רכבת בהרצליה, מה שלא דובר בעבר, מה שיהפוך שוב את הנסיעה לארוכה יותר ממה שהיא יכולה להיות – למעלה מחצי שעה במקום 18 דקות, כפי שתוכנן במקור.

איתן גינזבורג: אנחנו מפספסים פה את המהות של הדבר הזה שנקרא תחבורה ציבורית.

איתן גינזבורג: אני רוצה לשאול אותך ביחס להמלצה של הרכבת לעצור את רכבת השרון בהרצליה: האם משרד התחבורה בחן לעומק את האפשרות ואת המשמעות של ביטול הגישה הישירה לתל אביב?

קרן ברק: מה זה רכבת השרון?

איתן גינזבורג: היום נוסעים מרעננה לתל אביב דרך פתח תקווה, ראש העין, בני ברק, רמת גן, במקום לנסוע לרעננה להרצליה ולתל אביב.

משה גפני: איתן, אתה לא צריך לשכנע בזה, אפילו אני כבר הבנתי שזו בעיה.

איתן גינזבורג: לכן רציתי תשובה ממשרד התחבורה אם הוא יוכל לבדוק את הדבר הזה, כי זה באמת משרת קבוצה גדולה שתוכל למנוע כניסה של הרבה מאוד רכבים למטרופולין תל אביב בשעת העומס.

איתן גינזבורג: תודה רבה.

רויטל סויד: רק אם אפשר להוסיף על השאלה הזאת: השר סמוטריץ', האם בפברואר אנחנו נהיה עם רכבת ישירה?

רויטל סויד: האם נחזור לתוכנית המקורית של רכבת ישירה מרעננה לתל אביב?

משה גפני: חברת הכנסת אורית פרקש, אחריה חבר הכנסת אוסמה סעדי.

אורית פרקש הכהן: אדוני השר, קודם כל, תודה רבה על הנוכחות התדירה שלך בוועדה כי הנושא הזה הוא מאוד חשוב, בטח בוועדת כספים.

אורית פרקש הכהן: התחלת לגעת בנושא הכסף ואני רוצה לחדד ולהעצים את הנקודה של העיכוב בפרויקטים כי חשתי אותו בצורה מאוד-מאוד בולטת בכיס של הציבור, בכספים שהעברנו בוועדת הכספים בשנה האחרונה.

אורית פרקש הכהן: כשאנחנו מסתכלים על העיכובים בביצוע של פרויקטים של התחבורה, להערכתי – מדברים שעברו כאן בוועדה – מגיעים כבר למעל ל-11 מיליארד שקלים.

אורית פרקש הכהן: הפרויקט של הרכבת מירושלים לתל אביב מתעכב כמעט עשור.

אורית פרקש הכהן: הדבר הזה הכפיל את עלות הפרויקט מ-3 ל-6.5 מיליארד שקל למדינת ישראל, לכל אחד ואחד מאתנו.

אורית פרקש הכהן: הנה פער של 3.5 מיליארד שקל שעולה לנו בכיס.

אורית פרקש הכהן: הפרויקט של הרכבת הקלה בגוש דן מתעכב כבר חמש שנים, החריגה בתקציב המקורי שלו הגיעה ל-6 מיליארד שקלים.

אורית פרקש הכהן: הפרויקט של רכבת קלה נצרת-חיפה - - -

שר התחבורה והבטיחות בדרכים בצלאל סמוטריץ': למה את אומרת שתל אביב מתעכב?

שר התחבורה והבטיחות בדרכים בצלאל סמוטריץ': חמש שנים?

אורית פרקש הכהן: אלה הנתונים שאנחנו יודעים מבחינת - - -

שר התחבורה והבטיחות בדרכים בצלאל סמוטריץ': הוא לא מתעכב בכלל.

אורית פרקש הכהן: אני לא מדברת על מה שקורה כרגע.

שר התחבורה והבטיחות בדרכים בצלאל סמוטריץ': הוא התעכב 30 שנה.

אורית פרקש הכהן: בדיוק.

אורית פרקש הכהן: תן לי רק להשלים את הנקודה.

אורית פרקש הכהן: ממשלה זו ממשלה, זה לא מהרגע שמגיע שר תחבורה ומתחלף שר תחבורה.

אורית פרקש הכהן: מבחינתי, אני בודקת מתי הממשלה הכריזה על פרויקט, מתי זה קיבל אישור כשתשתית לאומית ומאותו רגע מה קרה.

אורית פרקש הכהן: חס ושלום, הטענה היא לא פרסונלית.

אורית פרקש הכהן: חשוב לי להציף לך נקודה שדורשת טיפול מיניסטריאלי.

אורית פרקש הכהן: זה טיפול מיניסטריאלי.

אורית פרקש הכהן: כמו שאמרת: אני לא רוצה שיעבדו שלוש שעות בלילה, אני רוצה שיעבדו לאורך כל היום ואני אשבית מסילה – אז אני רוצה להגיד לך שהעלויות של הדברים האלה כבדות מאוד לציבור.

אורית פרקש הכהן: אני מכירה את התחום הזה מתחום האנרגיה, שהוא עוד יותר יקר בכסף, אבל גם התחבורה הוא תחום שהוא יקר, כבד בהון.

אורית פרקש הכהן: הפרויקט של הרכבת הקלה נצרת-חיפה מתעכב – תקשיב טוב – 13 שנה.

אורית פרקש הכהן: מטרונית חיפה – מיליארד שקלים חריגה מהתקציב המקורי.

אורית פרקש הכהן: כשאני מחברת את הפרויקטים הללו: 3.5 מיליארד חריגה, עוד 6 מיליארד חריגה ועוד מיליארד שקלים חריגה, הגענו כבר למעל 11 מיליארד שקלים; ואני בטוחה שאם תחפש עם פנס במשרד שלך אתה תמצא שם הרבה מאוד כסף.

אורית פרקש הכהן: זה כסף שעולה לציבור – למה?

אורית פרקש הכהן: בדיוק מה שאמרת, שמהרגע שמתחילים את התהליך וזוכים במכרז, מגישים את החשבון של כל עיכוב, כל עמוד, למשרד, לממשלה, וכולנו משלמים אותו.

אורית פרקש הכהן: בימים שאנחנו בגירעון תקציבי של למעלה מ-15 מיליארד שקלים תחשוב מה היינו יכולים לעשות עם 11 מיליארד שקלים.

אורית פרקש הכהן: זאת נקודה שחשוב לי מאוד שתקיים עליה דיון אסטרטגי כי החשב הכללי מנהל את המכרזים האלו ואתה, כשר תחבורה, יכול לתת שם פוש מאוד-מאוד רציני על הכסף הציבורי.

אורית פרקש הכהן: זה דבר שהייתי מבקשת שתיתן עליו זרקור, גם בביצוע וגם מה משנים בהתנהלות מעכשיו ולהבא.

אורית פרקש הכהן: אני חושבת שזה דבר סופר חשוב ואתה תוכל להגיע בו להישגים אדירים עבור כולנו.

אורית פרקש הכהן: כשאנחנו יושבים פה על כסף קטן יחסית לחינוך מיוחד, לעוטף עזה, לסבסוד צהרונים, אתה יכול להיות זה שידאג לכך שהכסף הזה לא יגיע אלינו בחריגות.

אורית פרקש הכהן: תודה.

משה גפני: תודה רבה.

משה גפני: חבר הכנסת אוסאמה סעדי ואחריו חברת הכנסת קרן ברק.

משה גפני: דרך אגב, מה שאמרת הוא חשוב.

משה גפני: כל הזמן אומרים לי שמוכרחים לעבוד בשבת כי זה יחסוך כסף – גירעון של 11 מיליארד מהעבודות בשבת?

אורית פרקש הכהן: הרב גפני אמר שמה שאמרתי חשוב אז בכלל קיבלתי הכשר.

אוסאמה סעדי: אדוני היושב-ראש, חבריי חברי הכנסת, כבוד השר, הנושא הזה של תחבורה ציבורית הוא באמת נושא חשוב מאוד, במיוחד לשכבות החלשות והאנשים השקופים שלא יכולים לממן רכב פרטי, וכמובן שאני מייצג פה את המגזר הערבי, שברובו הוא מהשכבות האלה.

אוסאמה סעדי: גם אדוני יושב-הראש מייצג שכבות אלה.

אוסאמה סעדי: לכן אנחנו באמת מדגישים וכל הזמן מדברים ומעלים את הנושא הזה של שימוש בתחבורה ציבורית והכנסת התחבורה הציבורית ליישובים הערביים.

אוסאמה סעדי: בכנסת ה-20 אפילו הייתה ועדת משנה לוועדת הכלכלה שעמד בראשה חברינו לשעבר דב חנין, שעשה עבודה מצוינת בעניין הזה של תחבורה ציבורית.

אוסאמה סעדי: גם בתוכנית 922, אדוני השר, יש פרק ותקציבים מיוחדים לנושא הזה של תחבורה ציבורית.

אוסאמה סעדי: אנחנו רואים עכשיו באמת התחלות של הכנסת התחבורה הציבורית ליישובים הערביים אבל יש ישובים שבהם זה עדיין לא נכנס, למשל היישוב שלי, עראבה, בצפון, ועוד כ-8 יישובים כאלה.

אוסאמה סעדי: השאלה שלי לכבוד השר היא: האם באמת נוצל כל התקציב של 922 בסעיף הזה של תחבורה ציבורית?

אוסאמה סעדי: ואיפה אנחנו עומדים ביישובים שלא נכנסה אליהם תחבורה ציבורית?

אוסאמה סעדי: אני מנצל את מה שאמר כבוד השר על הנוכחות ושיתוף הפעולה, אני אומר לכבוד השר שבאמת היה לנו שיתוף פעולה עם השר הקודם, עם משרד התחבורה, העלינו נושאים ומצאנו אוזן קשבת.

אוסאמה סעדי: אני מעלה פה שוב את הנושא של כביש ריינה-כפר כנא-משהד.

אוסאמה סעדי: גם אם נעשה שם תחבורה ציבורית – ויש תחבורה ציבורית – מאחר שהכביש הזה פקוק כל שעות היממה, לא רק בשעות מסוימות - - -

משה גפני: זה עלה פה.

אוסאמה סעדי: העלינו את זה קודם, בכנסות קודמות.

אוסאמה סעדי: אני מבקש את התערבותך באמת למצוא פתרון.

אוסאמה סעדי: כל שבוע יש הפגנות שם והתושבים כבר סובלים.

אוסאמה סעדי: גם אם נעשה שם תחבורה ציבורית זה לא יעזור כי האוטובוס יתקע בפקק.

אוסאמה סעדי: תודה.

משה גפני: תודה רבה.

משה גפני: חברת הכנסת קרן ברק ואחריה חבר הכנסת ניצן הורוביץ.

קרן ברק: קודם כל, אני צרכנית של תחבורה ציבורית מאז ומתמיד.

קרן ברק: אני גם חיפאית אז הרכבת הייתה מאז שאני ילדה כלי תחבורה מאוד משמעותי.

קרן ברק: היום אני גרה בתל אביב אז אני אולי נחשבת לחברת הכנסת היחידה שבאמת משתמשת ברב-קו של הכנסת ונוסעת המון בתחבורה ציבורית.

איתן גינזבורג: גם רם שפע.

רם שפע: הרב-קו שלי שחוק, גמור.

קרן ברק: בסדר, אמרתי אולי.

קרן ברק: בתוך העיר תל אביב אתה יכול להתנייד באופניים או באוטובוסים, לכן הנושא הזה ממש חשוב לי ואני מתכוונת – הנה אני אומרת – להתעסק בו.

קרן ברק: קודם כל, שאפו על כך שעשית תעדוף גם בלי הרבה תקציבים, שהסטת תקציבים לכאן ולכאן בלי תוספת תקציב.

קרן ברק: עם כל הביקורת שחטפת וכל הקמפיין שעשו אני חושבת שצריך לעשות כאלה פיילוטים וניסיונות, במיוחד כשאתה לא יכול להוסיף תקציבים.

קרן ברק: אני חושבת שיש לך פה גב.

אורית פרקש הכהן: הוא קיבל תוספות ענקיות.

קרן ברק: בסדר, אבל יש הרבה מאוד דברים שלוקחים הרבה מאוד זמן אם אתה צריך עוד כסף ויש הרבה דברים שאתה יכול לעשות אותם עם הסטות ואני חושבת שאת זה הוא עשה וכל הכבוד.

קרן ברק: השר הקודם באמת השקיע המון-המון כסף בתשתיות, במחלפים, בכבישים, עשה פה מהפכה.

קרן ברק: המדינה לא נראית כמו שהיא נראתה.

קרן ברק: הצפון בכלל.

קרן ברק: אי אפשר לקחת את זה ממנו.

קרן ברק: מה שהיה צריך להיעשות אז נעשה.

קרן ברק: אבל עכשיו הדגש צריך להיות מוסט כמעט אך ורק לתחבורה ציבורית.

קרן ברק: אנחנו כל הזמן מתעסקים בתחבורה ציבורית, איך היא תיראה, התוכניות מתחילות עכשיו, לוקח המון זמן לבצע אותן – שנים רבות, אם לא עשרות – ואז אנחנו מגיעים לאחר 10, 20, 30 שנה למצב שתכננו היום, וזה החשש שלי.

קרן ברק: יש לי תחושה שאנחנו לא מדביקים את הקדמה.

קרן ברק: מה שאנחנו עושים היום יהיה מוכן עוד 10, 20, 30 שנה, ואז בעצם זה בכלל לא יספק את מה שיהיה עוד 10, 20 ו-30 שנה.

קרן ברק: כשאתה אומר: אני סוגר עכשיו נתיב אחד באיילון, זה מבורך – אני בטח אקלל אותך בהמשך כמי שנוסעת בנתיבי איילון, היום אני מברכת אבל אני מניחה שעוד כמה ימים אני אשמע פחות נחמדה.

קרן ברק: יצאתי היום ב-08:00 ברכבי הפרטי כדי להיות פה ב-09:30, הגעתי ב-10:00.

קרן ברק: אז כשהוא אומר שהוא יסגור לי עוד מסילת רכבת אני לא יודעת למה זה יגרום עוד יותר.

משה גפני: אז תיסעי עם רם שפע באוטובוס.

שר התחבורה והבטיחות בדרכים בצלאל סמוטריץ': אתה הגעת בתחבורה ציבורית מעמק חפר לירושלים באותו זמן שהיא נסעה מתל אביב לירושלים.

רם שפע: ספציפית היום, אגב, לקחתי קארפול שיצא ב-05:30.

רם שפע: גיליתי שאי אפשר להיכנס רגלית לכנסת לפני 07:30 אבל פתחו לי את השער.

אורי מקלב: אתה עומד גם לייקר את הרכבת?

אורי מקלב: שמעתי שהולכים להכפיל את המחיר מ-20 ל-40 שקלים.

שר התחבורה והבטיחות בדרכים בצלאל סמוטריץ': איפה?

אורי מקלב: בין תל אביב לירושלים.

שר התחבורה והבטיחות בדרכים בצלאל סמוטריץ': לא, לא מייקרים.

קרן ברק: השאלה שלי היא איך אנחנו מתכוננים לתכנון מול הקדמה.

קרן ברק: ודבר נוסף, יש הרבה מאוד רשויות – אני חייה בתל אביב – שיכולות לקדם הרבה מאוד נושאים של תחבורה ציבורית אם הייתה ניתנת להם האצלת סמכויות של עצמן.

קרן ברק: אני לא בטוחה שכולם רוצים את זה אבל מי שכבר כן רוצה את זה ויש לו את כוח האדם שיכול לקצר תהליכים – אני לא מצליחה להבין למה הפרוצדורה היא שכל דבר חייב להגיע דרך השלטון המרכזי, חודשים על חודשים, חצי שנה, כשזה היה יכול להיפתר בקטן.

קרן ברק: מה הבעיה להאציל יותר סמכויות?

קרן ברק: אני מבינה שקשה לשחרר - - -

שר התחבורה והבטיחות בדרכים בצלאל סמוטריץ': אני בעד.

קרן ברק: אפשר גם לעשות את זה כמו ברישיון – לתת לשנה ועוד שנה.

קרן ברק: כל שנה לחדש את האצלת הסמכויות האלה ואז אתה גם יכול לקחת את זה חזרה אם, חס וחלילה, זה לא עובד.

קרן ברק: לדעתי, זה יקצר הרבה מאוד תהליכים וייטיב עם כולנו.

קרן ברק: תודה.

משה גפני: תודה.

משה גפני: חבר הכנסת ניצן הורוביץ ואחריו חבר הכנסת מיקי לוי.

ניצן הורוביץ: צהריים טובים.

ניצן הורוביץ: בשביל היושב-ראש אני אגיד שאני שם לרגע את סוגיית השבת בצד, למרות שהיא קריטית.

ניצן הורוביץ: שתי נקודות, אדוני השר: נושא אחד, הנתיבים לתחבורה ציבורית.

ניצן הורוביץ: השר צודק, הם חיוניים ואין ברירה.

ניצן הורוביץ: צריך פה להגיד באמת שהרבה מאתנו, ובטח בדרג מקבלי ההחלטות, אוהבים להתחמק ממנה כשזה בא על חשבון המכונית.

ניצן הורוביץ: אי אפשר גם וגם כי לכבישים אין רוחב אינסופי.

ניצן הורוביץ: בשנים האחרונות, צריך להבין, יש גידול של יותר מ-300,000 כלי רכב בשנה בישראל.

ניצן הורוביץ: אין קצב של סלילת כבישים שיכול לעמוד בגידול כזה.

ניצן הורוביץ: גם אם תעשה אותם בקומות, תלת ומרובעים – אין.

ניצן הורוביץ: ברגע שסוללים כבישים זה מזמין ומושך יותר מכוניות והכבישים האלה נסתמים הרבה יותר מהר, גם החדשים.

ניצן הורוביץ: לכן נהגים יצטרכו להבין את זה.

ניצן הורוביץ: הניסיון בעולם הוא חד-משמעי.

ניצן הורוביץ: בהתחלה – וזה קורה בהרבה ארצות, אנחנו לא שונים – יש הרבה זעם כשסוגרים נתיב לתחבורה ציבורית, אבל אחר כך מבינים.

ניצן הורוביץ: פה אני רוצה לתת דוגמה, אדוני השר, לכך שצריך להאריך את הנתיבים.

ניצן הורוביץ: הנתיב בכניסה לירושלים מתחיל ממש בכניסה לעיר, הוא צריך לפחות להתחיל ממבשרת ציון.

ניצן הורוביץ: מבשרת ציון לא קיבלה תחנה ברכבת לירושלים – זו איוולת בעיניי אבל עם זה אין מה לעשות – לפחות שיהיה נתיב תחבורה ציבורית ממבשרת לירושלים.

ניצן הורוביץ: כן, בקטע מסוים ייקחו אותו מהמכוניות אבל תחשבו על 40,000 האנשים ממבשרת שיוצאים כל בוקר לירושלים, אם חלק מהם ייסעו בתחבורה הציבורית העומס בכביש רק ירד, גם אם ניקח קצת מהמכוניות.

ניצן הורוביץ: הנתיבים גם חייבים להיות המשכיים.

ניצן הורוביץ: זה דבר אחד.

ניצן הורוביץ: הנקודה השנייה שיש לנו אתה קושי מיוחד בארץ והיא נקודה רגישה ביותר היא הטבות הרכב שמאות-אלפי שכירים מקבלים במשכורת.

ניצן הורוביץ: היום יש מצב אבסורדי שאם כשכיר אני רוצה במקום לקבל את הטבת הרכב, ללכת לתיאטרון בכסף הזה ולהשתמש באוטובוס, אני לא אקבל את ההטבה.

ניצן הורוביץ: ההטבה היא רק אם אני אחזיק רכב ואסע בו.

ניצן הורוביץ: זה דבר אבסורדי.

ניצן הורוביץ: המדינה ממש דוחפת אותך להחזיק את הרכב.

ניצן הורוביץ: העלות היא כבירה, וזה לא רק בהטבות הישירות שמקבלים, זה בכך שהכבישים נסתמים וכל מה שאתה מדבר עליו.

ניצן הורוביץ: לכן, אני לא אומר לשלול את הטבת הרכב, אני אומר לתת לאנשים את זכות הבחירה להשתמש ב-3,000-4,000 שקל, שזו ההטבה שבמשכורות מסוימות מגיעים אליה – למשל במשכורות שלנו כחברי כנסת – לצורך אחר לפי בחירת השכיר ולנסוע בתחבורה ציבורית.

ניצן הורוביץ: אני יודע, זה רגיש, אף אחד לא רוצה לגעת בזה, גם לא במקל.

ניצן הורוביץ: מפחדים, יש פה את ההסתדרות – והנה אני אומר את זה כאיש שמאל – אבל זה בלתי נמנע.

ניצן הורוביץ: יש פה דבר שהוא בלתי נתפס שאתה מחייב אנשים להשתמש ברכב כדי לקבל את ההטבה, אחרת הם פראיירים כי הם לא מקבלים אותה באופן אחר.

ניצן הורוביץ: כל עוד לא נטפל בעניין הזה – ואפשר להתחיל, אגב, אדוני, במגזר הציבורי שאנחנו נמנים עליו כי שם זה ממש מובנה בתוך יסודות השכר – אנחנו לא נוכל להתקדם באופן אמיתי כי מדובר במאות-אלפי נהגים שיושבים על הדבר הזה בישראל.

ניצן הורוביץ: תודה.

משה גפני: תודה רבה.

משה גפני: חבר הכנסת מיקי לוי.

מיקי לוי: תודה רבה, אדוני היושב-ראש.

מיקי לוי: אדוני השר, הבוקר קיים דיון צוות בדיקה מיוחד שמינה יושב-ראש ועדת הכספים לעניין רכש גומלין.

מיקי לוי: אני חייב לציין שרכש הגומלין והצוות לא דן בנישה אחת, שהיא אוטובוסים, אלא במכלול הבעיות של רכש גומלין של מדינת ישראל וזו יריעה מאוד-מאוד-מאוד רחבה.

מיקי לוי: זה לא רק נכון למשרדך, יש לכך השלכות של משרד הביטחון.

מיקי לוי: מדובר בסדרי-גודל של 14 מיליארד שקלים הכנסות, בפריפריה 4 מיליארד, 48,000 עובדים, באמת יריעה מאוד-מאוד רחבה.

מיקי לוי: מישהו כאן אמר, כנראה ממשרדך – אני מקווה שאינני טועה – שמשרד התחבורה ביקש הכרעה בנושא האוטובוסים.

מיקי לוי: כך נאמר – הכרעה.

מיקי לוי: בית המשפט נתן את ההכרעה.

מיקי לוי: אם בית המשפט נתן את ההכרעה – ביוזמת משרדך או ביוזמת החשב הכללי – מדוע המדינה הולכת ומערערת על ההכרעה שנתן בית המשפט?

מיקי לוי: אם יש הכרעה – בואו נתיישר; אם לא – אולי נצטרך לתקן את החוק.

מיקי לוי: תודה.

משה גפני: תודה רבה.

משה גפני: שמוליק גרינברג, סגן ראש העיר בית שמש ואחראי על התחבורה, בבקשה.

שמוליק גרינברג: בהמשך לדבריו של חבר הכנסת מיקי לוי לגבי הדיון שהתקיים הבוקר בנושא רכש גומלין, אנחנו יודעים שהנושא הזה תקוע בבית המשפט, גם שוחחתי עם השר על זה והוא היה אצלנו בבית שמש.

שמוליק גרינברג: אבל כאן מדובר בדבר שאינו נמצא בקיצוץ.

שמוליק גרינברג: יש את הכסף.

שמוליק גרינברג: יש את הכסף למכרז החדש בבית שמש שמתעכב כבר שנתיים, אנחנו לא יודעים מתי יהיו ההכרעות – למה אי אפשר לקחת את הכסף הזה ולהשתמש בו לתחבורה ציבורית שצריכה שיפור?

משה גפני: תודה רבה.

משה גפני: דורון עזרא, ההסתדרות.

דורון עזרא: צהריים טובים לכולם.

דורון עזרא: אדוני יושב-ראש הוועדה.

דורון עזרא: אדוני השר, נכון שהתשתיות בעייתיות אבל אני חושב שיש מחסור אדיר בנהגי אוטובוסים.

דורון עזרא: אני חושב שהחברות מגייסות כל דכפין.

דורון עזרא: כל מי שמוכן לבוא ולנהוג הן מוכנות לגייס.

דורון עזרא: יש מחסור אדיר בנושא הזה.

דורון עזרא: אני חושב שמשרד התחבורה חייב בנקודה הזו גם לגעת, למרות שהשר נכנס לעניין הזה של נהגי התחבורה הציבורית.

דורון עזרא: מעבר לנושא הכבישים, ברגע שנהג לא מגיע לתחנות הקצה שלו זה מתעכב.

דורון עזרא: יש היום המון כבישים שהם עם שני נתיבים, נתיב אחד נסגר לטובת רכבת אז יש נתיב אחד.

דורון עזרא: אני חושב שהנושא של הנהגים צריך להיות בראש סדר העדיפויות, לראות איך אפשר לתגבר את הנהגים.

דורון עזרא: לעצם הישיבה פה, אני חושב שגם בנושא התקציבים, בעלי החברות הודיעו לנו כהסתדרות שאם הם לא יקבלו את התקציבים הם יגלגלו את זה על שכר הנהגים.

דורון עזרא: אני חושב שפה צריך לשים לב שבאמת לא יקצצו להם ממה שהבטיחו כי הם מקבלים היום 43 שקלים, ואם עוד יקצצו ויגלגלו את זה על שכר הנהגים זה ייצור עוד יותר תהו ובהו ממה שכבר קיים היום במשק.

מיקי לוי: בעניין הזה אני ניסיתי, ומודה שנכשלתי, לעשות עבודה מועדפת לנהגי אוטובוס.

מיקי לוי: זה יותר חשוב מאשר מתדלקים בתחנות דלק.

מיקי לוי: אני מודה שלא הצלחתי לעשות את זה.

מיקי לוי: זוהי משימה באמת חשובה.

קרן ברק: זה לא צריך להיות אחד על חשבון השני.

שר התחבורה והבטיחות בדרכים בצלאל סמוטריץ': זה לא יפתור את הבעיה.

שר התחבורה והבטיחות בדרכים בצלאל סמוטריץ': בסוף עבודה מועדפת היא שישה חודשים וכמה גרושים ונהג אוטובוס הולך להיות כל החיים.

מיקי לוי: אבל חלק מהם יישארו.

שר התחבורה והבטיחות בדרכים בצלאל סמוטריץ': אני אתייחס תכף לזה.

משה גפני: תודה.

משה גפני: דוד זוהר, עיריית ירושלים, ממונה על התחבורה, בבקשה.

דוד זוהר: גם כשמראיינים אותי אני אומר ש"ממונה על התחבורה" זה נשמע משהו מאוד מבטיח, כאילו אני יכול לעזור לאנשים בתחבורה.

דוד זוהר: לצערי, בתחבורה ציבורית אני לא יכול לעזור.

דוד זוהר: המנגנון הוא כזה שבאמת כחבר מועצה וכרשות מקומית היכולת להשפיע על התחבורה הציבורית היא מאוד-מאוד מוגבלת.

משה גפני: הממונה על התחבורה בעיריית ירושלים זה כמו ראש עיר בעיר קטנה.

שר התחבורה והבטיחות בדרכים בצלאל סמוטריץ': תדע לך שזה לא נכון בכלל.

שר התחבורה והבטיחות בדרכים בצלאל סמוטריץ': תדע לך שזה לא נכון בכלל.

דוד זוהר: אני משתף אותך בתחושתי.

שר התחבורה והבטיחות בדרכים בצלאל סמוטריץ': במקום שבו יש לנו כמשרד שיתוף פעולה פרודוקטיבי מול הרשות המקומית השמיים הם הגבול.

שר התחבורה והבטיחות בדרכים בצלאל סמוטריץ': זה נכון בתכנון נכון של התחבורה, זה נכון בפריסת מסופים וזה אחר כך מקרין על הנהגים, על עמידה בזמנים, היכולת לנצל נכון יותר את הקילומטראז' שקיים כבר היום לתוך העיר, היכולת למפות את הצרכים והיכולת לקדם תכנון לנתיבי תחבורה ציבורית.

שר התחבורה והבטיחות בדרכים בצלאל סמוטריץ': זה ממש לא.

שר התחבורה והבטיחות בדרכים בצלאל סמוטריץ': אני אומר לך שאיפה שהרשות מבינה – ואני יכול לתת לך עכשיו אינספור דוגמאות – זה רץ במקצבים אחרים לחלוטין.

דוד זוהר: בנושאי תשתית יש שיתופי פעולה מאוד-מאוד טובים והעירייה באמת עובדת בצורה מדהימה.

דוד זוהר: בנושא של תחבורה ציבורית יש לי מורכבות.

דוד זוהר: תושבי ירושלים שבאים אלי ושואלים אותי שאלות, למשל: למה שכונה ברמות שנבנתה, התאכלסה, ואומרים להם: אין לנו איך להביא להם תחבורה ציבורית, רק אם נחתוך אוטובוס אחר בתוך השכונה – זה נשמע לי סוג של משפט שלמה.

דוד זוהר: בסופו של דבר זה מה שעשינו, חתכנו אוטובוס אחד ונתנו תחבורה לרחוב הזה על חשבון הקילומטרים ההם.

דוד זוהר: יש לי פה טבלה, אני לא אלאה אתכם ואראה - - -

שר התחבורה והבטיחות בדרכים בצלאל סמוטריץ': יש נתיב תחבורה ציבורית על כביש 9, מצומת רמות עד הר חוצבים?

דוד זוהר: מכביש 9 לא, זה בשלבי תכנון.

שר התחבורה והבטיחות בדרכים בצלאל סמוטריץ': אתה מבין אבל את המשמעות של נתיב תחבורה ציבורית בכביש 9?

שר התחבורה והבטיחות בדרכים בצלאל סמוטריץ': אתה מבין שזה מאפשר לכל אוטובוס לתת שני סבבים במקום סבב אחד ולהכפיל לך את תוספת השירות בלי עלות של שקל?

שר התחבורה והבטיחות בדרכים בצלאל סמוטריץ': הרי זה בידיים שלכם כרשות.

שר התחבורה והבטיחות בדרכים בצלאל סמוטריץ': אנחנו מתקצבים, עכשיו השאלה אם אתם עושים את זה על פני חמש שנים או על פני שנה.

שר התחבורה והבטיחות בדרכים בצלאל סמוטריץ': זה רק בידיים שלכם.

דוד זוהר: ברור שזה בחשיבות עליונה.

שר התחבורה והבטיחות בדרכים בצלאל סמוטריץ': נתתי לך רק דוגמה.

דוד זוהר: לא משנה.

דוד זוהר: בכל אופן, מה שחשוב לי להדגיש הוא שהיום תושבי ירושלים נמצאים במצב שאם בשנת 2018 היה להם "איקס" אלפי קילומטרים על פי רישוי, בשנת 2019 זה ירד.

שר התחבורה והבטיחות בדרכים בצלאל סמוטריץ': אין מצב.

שר התחבורה והבטיחות בדרכים בצלאל סמוטריץ': בירושלים?

דוד זוהר: יש לי פה את הטבלה, אני אשמח לשתף את השר אחרי זה.

דוד זוהר: מספר קילומטרים ירד.

דוד זוהר: אנשים היום נמצאים במצב של מצוקה אמיתית.

דוד זוהר: הייתי בקשר עם השר והתחלתי להגיד קודם שהלוואי שגם הפקידות במשרד הייתה לומדת מהשר שעונה ומגיב כך, אין מילים - - -

שר התחבורה והבטיחות בדרכים בצלאל סמוטריץ': אני אומר לך שהכול זה הפקידות.

שר התחבורה והבטיחות בדרכים בצלאל סמוטריץ': אני בעצמי לא יודע.

שר התחבורה והבטיחות בדרכים בצלאל סמוטריץ': כל הידע שלי, כל היכולת שלי לעבוד, הכול מהפקידות.

דוד זוהר: זה ביחס למה שאני מרגיש.

דוד זוהר: אבל על דבר אחד נשארנו חלוקים – הנושא של בנות סמינרים בירושלים.

דוד זוהר: אני מגדיר אותו "בנות סמינרים", זה נשמע כאילו אנחנו רוצים הסעות תלמידים.

דוד זוהר: אנחנו לא רוצים הסעות תלמידים, שהן, כמו שאמרת לי, החלטת ממשלה, ממומנים על ידי משרד החינוך.

דוד זוהר: לא על זה מדובר.

דוד זוהר: הן בסופו של דבר נוסעות של תחבורה ציבורית.

דוד זוהר: הנוסעות האלה, כמה אלפים במספר, צריכים בסופו של דבר לשנע אותן ממקום למקום.

דוד זוהר: האופציות הן: או שייקח להן שעתיים בבוקר להגיע לבית הספר, כשבזמן הזה בת יכולה לנסוע ללמוד בבאר שבע, או שנמצא להן פתרונות אלטרנטיביים בתוך העיר, שילדה בת 14 יכולה לצאת מהבית בבוקר ולהגיע לבית הספר שלה למרות שהרשות שמה אותה בשכונה מסוימת.

אורי מקלב: אם לא, האלטרנטיבה היא שהן יעמדו בתחנות עצמן, אז מה הרווחת?

שר התחבורה והבטיחות בדרכים בצלאל סמוטריץ': אני אתייחס.

משה גפני: התאחדות הסטודנטים, בבקשה.

שלומי יחיאב: תודה.

שלומי יחיאב: אדוני היושב-ראש, אדוני השר וחברות וחברי הכנסת, 200,000 סטודנטיות וסטודנטים במדינת ישראל תלויים בתחבורה ציבורית.

שלומי יחיאב: כשאני אומר "תלויים" זו לא סתם מילה, זו לא שאלה של נוחות, בסופו של דבר תחבורה ציבורית היא כלי נגישות להשכלה גבוהה.

שלומי יחיאב: אני חלילה לא מוריד מהצורך ברכבות במרכז, רעננה וכל שאר הדברים, אבל בסוף יש לנו קמפוסים בפריפריה של המדינה – נגב, גליל, אריאל – שאין אליהם הגעה בתחבורה ציבורית מיטבית.

שלומי יחיאב: במשרד התחבורה בשנים האחרונות יש תוכנית שנקראת "קווי אקדמיה", שהתחילה בתקופה של השר הקודם.

שלומי יחיאב: זו תוכנית שאפילו התחיל עליה תמרוץ תקציבי, שעדיין לא יושם, שהיא פשוט פעם אחת ולתמיד מסתכלת במבט הוליסטי על כל הקמפוסים ומנסה לרשת אותם יחד ולתת לכל צעיר וצעירה הזדמנות להשכלה גבוהה.

שלומי יחיאב: זה דבר אחד שברשותך, השר, אנחנו רוצים להמשיך לעבוד עליו ולשמוע מה דעתך.

שלומי יחיאב: נקודה שנייה שאני אשמח שחברנו באריאל ידברו עליה היא סוגיית הביצוע.

שלומי יחיאב: חשוב לתת את הסובסידיות אבל אחר כך אנחנו רואים שיש קווים שלא מגיעים וגם פה אנחנו צריכים לראות את המקלות מול החברות הפרטיות.

שלומי יחיאב: הדבר האחרון, ברשותך, השר – ואני שמח שדיברת על כך שאתה נכנס בלי הלחצים וכו', זה באמת שינוי מבורך בתוך המשרד – היא הסוגיה של תחבורה שיתופית.

שלומי יחיאב: עדיין יש אלמנטים בתוך הסוגיה של תחבורה שיתופית במדינה שאפשר לעשות שם עוד איזו קפיצת מדרגה.

שלומי יחיאב: הובר פול, כל מיני דברים שאני יודע שנמצאים באג'נדה שלכם.

שלומי יחיאב: כצרכני תחבורה ציבורית צעירים – כמובן גם כל נתיבי התחבורה – זה באג'נדה שלנו.

שלומי יחיאב: אנחנו נהיה השותפים הראשונים שיעזרו לדחוף את הדבר הזה.

שלומי יחיאב: זה חשוב לנו מאוד.

אביאל קרמזיאן: אני רכז תחבורה באגודת הסטודנטים באריאל.

אביאל קרמזיאן: אני כבר שנתיים וחצי נמצא בתפקיד הזה.

אביאל קרמזיאן: המכרז שלנו של קווי השומרון לצערי תקוע מזה תקופה ארוכה.

אביאל קרמזיאן: יש לנו בקמפוס 15,000 סטודנטים וסטודנטיות שלומדים ולומדות.

אביאל קרמזיאן: אני אתן לכם קצת נתונים:

אביאל קרמזיאן: 47% מהסטודנטים שענו על סקר שערכנו ב-2018 משתמשים בתחבורה ציבורית, 59% - - -

משה גפני: איפה אתה גר?

אביאל קרמזיאן: בכפר סבא.

אביאל קרמזיאן: הצהירו כי יש תדירות נמוכה של אוטובוסים ושעות הפעילות לא תואמות את שעות הלימודים.

אביאל קרמזיאן: 51% מהסטודנטים והסטודנטיות אשר ענו על הסקר הצהירו כי אין תחבורה ציבורית נגישה לביתם ו-62% מהסטודנטים והסטודנטיות שענו על הסקר הצהירו כי זמני ההמתנה בתחבורה ציבורית ארוכים מאוד.

אביאל קרמזיאן: ברשותכם, אני אעלה ארבע שאלות.

אביאל קרמזיאן: לצערי, תפיסת השירות היום מצד המפעילות היא שמשרד התחבורה הוא במרכז והוא הלקוח.

אביאל קרמזיאן: בתפיסה הזו, כשהמשתמש אינו בקצה, המפעילות לא מוציאות קווי שירות.

אביאל קרמזיאן: לצערנו, חברת "אפיקים" וחברת "אגד תעבורה" לא מוציאות קווים.

אביאל קרמזיאן: לפני שבועיים גם היינו בוועדת כספים ויום לפני כן אוטובוס נתקע בכביש 5 במשך חצי שעה.

אביאל קרמזיאן: יש קווים שעושים סיבובים והתדירות שלהם גבוהה יותר מאשר הקווים הישירים.

אביאל קרמזיאן: קודם כל, להבנתנו החברות הללו לא נקנסות בכלל, מדוע?

אביאל קרמזיאן: דבר שני, מדוע משרד התחבורה לא מאפשר לחברות – ל"אפיקים" הבנתי שיש 8 אוטובוסים ממוגני ירי חדשים ול"אגד תעבורה" 9 – להשתמש בהם בינתיים, כל עוד המכרז תקוע?

משה גפני: לא הבנתי את השאלה.

משה גפני: אנחנו אישרנו פה את מיגון הניוד כמה פעמים.

אביאל קרמזיאן: יש 17 אוטובוסים חדשים - - -

משה גפני: מה השאלה שלך?

אביאל קרמזיאן: מדוע לא מאפשרים לחברות המפעילות להשתמש בהם?

שר התחבורה והבטיחות בדרכים בצלאל סמוטריץ': אין חיה כזאת.

אמיר אסרף: מאיפה אתה מביא את העובדה הזו?

שר התחבורה והבטיחות בדרכים בצלאל סמוטריץ': תראה לי אוטובוס ממוגן אחד שעומד - - -

אביאל קרמזיאן: נמשיך אחרי הדיון ואין בעיה, אני אביא לכם את הנתונים ואשמח לתגובה.

שר התחבורה והבטיחות בדרכים בצלאל סמוטריץ': הלוואי.

שר התחבורה והבטיחות בדרכים בצלאל סמוטריץ': תן לי.

שר התחבורה והבטיחות בדרכים בצלאל סמוטריץ': אם יש אוטובוסים באיזה חניון שאנחנו לא מכירים – נפעיל אותם.

שר התחבורה והבטיחות בדרכים בצלאל סמוטריץ': אתמול היינו מפעילים.

משה גפני: זה קצת מצחיק מכיוון שאנחנו השקענו כסף בזה.

אמיר אסרף: - - -

אביאל קרמזיאן: באריאל, בחניון התפעולי באריאל, יש לנו אוטובוסים שמחכים - - -

משה גפני: תביא את הנתונים.

משה גפני: חשוב לי גם לדעת מכיוון שהשקענו בזה כסף.

אביאל קרמזיאן: אין בעיה.

אביאל קרמזיאן: מכרז מוניות השירות עדיין תקוע באריאל.

אביאל קרמזיאן: ערך צבור ביהודה ושומרון, שהשר הכריז עליו, נשמח לדעת סוף סוף את מועד התפעול שלו ובאיזו תצורה.

משה גפני: תודה רבה.

משה גפני: אמיר אסרף, מנהל רשות ארצית לתחבורה ציבורית, בבקשה.

משה גפני: לגבי אוטובוסים ממוגני ירי, אם תוכל להעביר נתונים לשר ואלינו.

משה גפני: זו נראית לי טעות מכיוון שממוגני ירי עובדים.

משה גפני: זה הרבה כסף.

אביאל קרמזיאן: חדשים, חדשים מהניילון שלא מאפשרים להשתמש.

שר התחבורה והבטיחות בדרכים בצלאל סמוטריץ': איך אומרים?

שר התחבורה והבטיחות בדרכים בצלאל סמוטריץ': אני קונה היום.

אביאל קרמזיאן: חשוב להפעיל, לא רק לקנות.

שר התחבורה והבטיחות בדרכים בצלאל סמוטריץ': תביא לי.

שר התחבורה והבטיחות בדרכים בצלאל סמוטריץ': אם יש אוטובוס אחד שעומד - - -

אמיר אסרף: אני אתייחס רק לסיפור הנהגים.

אמיר אסרף: עבודה רבה שנעשתה לפניי על ידי מנכ"לית המשרד, צריך להגיד, ביחד עם אגף הרישוי, יופחתו התנאים למינימום לעניין הנהגים בכדי לאפשר את מקסימום הפוטנציאל.

אמיר אסרף: יושב פה אריק סיני, מנכ"ל חברת "קווים", שיודע היטב בכמה הופחתו הבירוקרטיות.

אמיר אסרף: זמן הכשרה של נהג, שהיה לוקח לפעמים עד שנתיים, עומד היום, בנהגים נורמליים, על אזור השלושה חודשים.

אמיר אסרף: זאת אומרת, שהם בתוך התהליך ומעורבים.

אמיר אסרף: אנחנו משלמים היום 40,000 שקל לחברת אוטובוסים כדי להכשיר נהג.

אמיר אסרף: 40,000 פר נהג להכשרה זה מרכז רווח.

אמיר אסרף: אדוני היה יו"ר של חברת "אגד תעבורה" ומכיר את זה גם מהזווית הזו.

שר התחבורה והבטיחות בדרכים בצלאל סמוטריץ': מיקי, אולי תחזור להציל אותה?

שר התחבורה והבטיחות בדרכים בצלאל סמוטריץ': יש ברוך רציני אתה.

מיקי לוי: אני יכול רק להביא את הדוחות הכספיים כשאני הייתי.

אמיר אסרף: אני הייתי אז באוצר.

אמיר אסרף: כשהוא היה בצד הזה, אני הייתי בצד של האוצר.

יעקב אשר: היה שיתוף פעולה מצוין עם עיריית בני ברק, היית אצלי כמה פעמים.

מיקי לוי: אמת.

אמיר אסרף: צריך לשים לב שאנחנו זקוקים, וציין את זה השר קודם לכן, לשיתופי פעולה של רשויות.

אמיר אסרף: יש לי היום 100 מבני נהגים שמחכים להתקנה.

אמיר אסרף: כל מבנה כזה עולה כ-120,000 שקל.

אמיר אסרף: רשויות לא רוצות אותם, או לפחות לא מאפשרות לנו – לא כל הרשויות – תא שטח.

אמיר אסרף: עוד דורשים מאתנו ארנונה וכל מיני דברים הזויים אחרים.

אמיר אסרף: כשאנחנו מדברים על שירות לנהג, נהג היום שנמצא בתחנת קצה ואין לו מקום להתפנות, אין לו מקום לאכול כמו בן אדם והוא נאלץ – סליחה על הביטוי – להשתין על גלגל ולקבל הטרדה מינית - - -

אורית פרקש הכהן: אבל למה הזוי?

אורית פרקש הכהן: לגיטימי מאוד שראש רשות מקומית מבקש ארנונה.

אורית פרקש הכהן: אי אפשר לבקש מהם - - -

שר התחבורה והבטיחות בדרכים בצלאל סמוטריץ': שייקח ארנונה, רק שיביא לנו שטח.

אמיר אסרף: ארנונה זה החלק הקל, הוא לא נותן לי שטח.

אורית פרקש הכהן: אני חושבת שזו פשוט הערה לא במקום.

אורית פרקש הכהן: הם אמורים להתנהל כלכלית.

אורית פרקש הכהן: הם נותנים לך שטח, זכותם לגבות ארנונה.

אורית פרקש הכהן: הם יושבים פה גם כשמטילים עליהם את כל הדרישות ולא מתקצבים אותם כמו שצריך.

מיקי לוי: אורית, זו חתיכת תא בתחנה סופית.

מיקי לוי: בואי, אל תעשי מזה עניין.

אורית פרקש הכהן: מה זה משנה?

אמיר אסרף: מדובר על 10 מטר מרובע, זו לא הבעיה.

מיקי לוי: הוא רוצה מצד אחד שירות אבל לא נותן שטח.

אמיר אסרף: הוא לא נותן שטח.

אמיר אסרף: המבנה לא נאה בעיניו.

אמיר אסרף: אנחנו משקיעים בזה – אני יכול להראות לכם תמונות.

אמיר אסרף: יש מקומות שכן רוצים, שכן אנחנו יכולים ובאמת שם אנחנו נותנים.

אמיר אסרף: אבל בסוף צריך להבין שאם לא יהיה לי פתרון לנהגים אני לא אוכל לתת שירות באותה רשות או באותה עיר.

אמיר אסרף: אין קסמים בדבר הזה.

אמיר אסרף: כשאנחנו מדברים על גיוס נהגים, אם הנהג בסוף נאלץ לעבוד בקו ואין לו תשתית, הוא נאלץ לרוץ מהר וזה על חשבון ההפסקה שלו אז הוא לא יבוא לעבוד בתחום הזה.

אמיר אסרף: יש לנו 60,000 בעלי רישיון, יש 15,500 נהגים בתחבורה הציבורית, יצא מכתב ממני לכל 60,000 מחזיקי הרישיון לקרוא להם לעבוד בתחבורה הציבורית.

אמיר אסרף: השכר עלה מאזור ה-30 שקלים מהתקופה שאתה מכיר ל-44 שקלים כיום לשעה.

אמיר אסרף: הבעיה היא לא שכר.

אמיר אסרף: צריך להבין את זה.

אמיר אסרף: אנחנו משקיעים בזה המון אנרגיות אבל אם לא תהיה התגייסות כוללת זה לא ייפתר.

משה גפני: תודה רבה.

אורי מקלב: אדוני השר, אשמח אם תוכל להתייחס גם לנושא נסיעה שיתופית כי זה יכול להיות חלק מהפתרון.

שר התחבורה והבטיחות בדרכים בצלאל סמוטריץ': אני אנסה לענות, אני מראש מתנצל, זה יהיה בבריף כי על כל נושא אפשר לתת הרי הרצאה.

שר התחבורה והבטיחות בדרכים בצלאל סמוטריץ': אני כן רוצה לומר שלמרות שאני אענה על רוב הדברים זו תמיד דילמה – אם אתה עונה התחושה היא שאתה לא מקשיב, אז למרות שיש תשובות לחלק גדול מהדברים עדיין אנחנו מקשיבים ולוקחים הרבה מהדברים כשיעורי בית.

איתן גינזבורג: תתחיל עם הרכבת לרעננה, אני צריך ללכת.

שר התחבורה והבטיחות בדרכים בצלאל סמוטריץ': טוב.

שר התחבורה והבטיחות בדרכים בצלאל סמוטריץ': קודם כל אני רץ לסוף – בעניין הזה עוד לא קיבלנו החלטה סופית, אבל ההחלטה היא פונקציה פשוט של מספר הנוסעים וניהול נכון של המפה.

משה גפני: באיזה עניין?

שר התחבורה והבטיחות בדרכים בצלאל סמוטריץ': רכבת השרון.

שר התחבורה והבטיחות בדרכים בצלאל סמוטריץ': זו איזושהי טבעת שנכון להיום לא סגורה.

שר התחבורה והבטיחות בדרכים בצלאל סמוטריץ': נוסעים לבני ברק, ראש העין, פתח תקווה, רעננה, מין לופ שיוצא מזרחה וחוזר מערבה והוא לא מחובר חזרה בטבעת שמורידה אותו למסילת החוף ואיילון.

שר התחבורה והבטיחות בדרכים בצלאל סמוטריץ': בעזרת השם, בפברואר למניינם הקרוב, הטבעת הזאת מושלמת.

שר התחבורה והבטיחות בדרכים בצלאל סמוטריץ': יש שאלה האם לייצר את כל הרכבות בטבעת הזאת, שהולכת מזרחה, חוזרת מערבה ועושה את הלופ, אבל אז המשמעות היא שמי שצריך להגיע מראש העין לתל אביב נניח, או מפתח תקווה לתל אביב, עושה את כל הסיבוב של רעננה.

שר התחבורה והבטיחות בדרכים בצלאל סמוטריץ': אמנם לרעננה זה נורא טוב כי רעננה נמצאת בקצה, ליד החיבור, אז היא צ'יק צ'ק מגיעה לתל אביב, אבל כל מי שצריך לנסוע על הקו הזה ממקומות קצת יותר רחוקים – אנחנו עושים ספירת נוסעים כדי לקבל את הנתונים – יצטרך לעשות טיול שנתי והרכבת תהיה הרבה פחות אפקטיבית בשבילו.

שר התחבורה והבטיחות בדרכים בצלאל סמוטריץ': היום היא נוסעת עם כיוון השעון ועכשיו היא יכולה לנסוע נגד כיוון השעון.

שר התחבורה והבטיחות בדרכים בצלאל סמוטריץ': מה שכנראה יקרה זה שחלק יהיה כך וחלק יהיה כך.

שר התחבורה והבטיחות בדרכים בצלאל סמוטריץ': אנחנו נחלק את זה לשניים.

שר התחבורה והבטיחות בדרכים בצלאל סמוטריץ': זה ארבע רכבות בשעה, נחלק את זה כדי לנסות לתת מענה לכולם.

שר התחבורה והבטיחות בדרכים בצלאל סמוטריץ': אבל שוב, ההחלטה תתקבל אך ורק על בסיס סקר נוסעים.

שר התחבורה והבטיחות בדרכים בצלאל סמוטריץ': היתרון הגדול, אגב, ברכבת הוא שאנחנו יודעים איפה כל בן אדם נכנס ואיפה יצא.

שר התחבורה והבטיחות בדרכים בצלאל סמוטריץ': כיוון שהתיקוף היום בתחנות הרכבת הוא גם בעלייה לרכבת וגם ביציאה אז אנחנו יודעים ממש לנטר כל אדם.

שר התחבורה והבטיחות בדרכים בצלאל סמוטריץ': אנחנו יודעים היכן הבחורצ'יק שעלה בתחנת סבידור מרכז ירד ואפשר בצורה יחסית יעילה לנהל את הביקושים האלה.

שר התחבורה והבטיחות בדרכים בצלאל סמוטריץ': אני רק אומר לכם את האמת, עוד לא קיבלנו את ההחלטה.

שר התחבורה והבטיחות בדרכים בצלאל סמוטריץ': היה דיון, ביקשנו עוד שיעורי בית - - -

אורי מקלב: זה מותר לך חוקית?

שר התחבורה והבטיחות בדרכים בצלאל סמוטריץ': אני לא יודע מי הבן אדם, אני לא יודע איך קוראים לו, אני יודע את הכרטיס.

שר התחבורה והבטיחות בדרכים בצלאל סמוטריץ': ממש יודעים לנהל את זה.

שר התחבורה והבטיחות בדרכים בצלאל סמוטריץ': עוד רגע נדבר על ניהול חכם של תחבורה ציבורית אבל ככל שיש לנו יותר יכולת לנהל את זה באמצעות מערכות חכמות וביג דאטה אז היכולת לנהל נכון את המשאב הזה – שהוא תמיד יהיה משאב בחסר – היא הרבה הרבה יותר נכונה.

שר התחבורה והבטיחות בדרכים בצלאל סמוטריץ': אני אעבור הלאה, אמרתי קודם, ממש בבריף.

שר התחבורה והבטיחות בדרכים בצלאל סמוטריץ': תראה, אורי – ואמרו את זה גם הסטודנטים – לסבר את האוזן: באוטובוסים במדינת ישראל מבוצעות היום 800 מיליון נסיעות נוסע בשנה, 25 מיליון נסיעות אוטובוס בשנה.

שר התחבורה והבטיחות בדרכים בצלאל סמוטריץ': הממוצע היום מדבר על בין 2-3% של אי ביצוע.

שר התחבורה והבטיחות בדרכים בצלאל סמוטריץ': אם נלך על זה בכיוון החיובי זה למעלה מ-97% ביצוע.

שר התחבורה והבטיחות בדרכים בצלאל סמוטריץ': בואו נדבר על מכפלות.

שר התחבורה והבטיחות בדרכים בצלאל סמוטריץ': 2% של אי ביצוע מ-800 מיליון נוסעים – תגידו לי כמה נוסעים מתוסכלים זה, שאני מקבל את הפניות שלהם לוואטסאפ 24/6.

שר התחבורה והבטיחות בדרכים בצלאל סמוטריץ': בוודאי שהשאיפה שלנו חייבת להיות להגיע ל-100% ביצוע.

שר התחבורה והבטיחות בדרכים בצלאל סמוטריץ': החברות יודעות את זה.

שר התחבורה והבטיחות בדרכים בצלאל סמוטריץ': ואגב, הן נקנסות.

שר התחבורה והבטיחות בדרכים בצלאל סמוטריץ': הן יספרו לכם כמה הן באות אלינו.

שר התחבורה והבטיחות בדרכים בצלאל סמוטריץ': זה נכון ששינינו – בעצה אחת עם אמיר, שעושה עבודה נהדרת, אמרתי את זה כבר קודם – את התפיסה.

שר התחבורה והבטיחות בדרכים בצלאל סמוטריץ': אמרנו: תראו, אנחנו לא רוצים לקנוס אתכן במה שנקרא בשפה המשפטית אחריות קפידה.

שר התחבורה והבטיחות בדרכים בצלאל סמוטריץ': אין לי מה לקנוס אותך אם אתה לא אשם.

שר התחבורה והבטיחות בדרכים בצלאל סמוטריץ': אבל יצרנו דיפרנציאציה.

שר התחבורה והבטיחות בדרכים בצלאל סמוטריץ': כשהחברות לא בסדר והן אשמות בעובדה שהקו לא יצא הן נקנסות, זה מגרזן להן לפעמים את כל אחוז הרווח.

משה אבוטבול: מהכספים האלה אפשר להקים עוד קו, ארנונה-ירושלים.

שר התחבורה והבטיחות בדרכים בצלאל סמוטריץ': אני אענה לך גם ספציפית, שניה.

שר התחבורה והבטיחות בדרכים בצלאל סמוטריץ': נכון, אני לא רוצה להיות אוטומטי כי יש בעיות שהן לא באחריות החברות.

שר התחבורה והבטיחות בדרכים בצלאל סמוטריץ': אם יש פקקים האוטובוס לא מגיע בזמן – אז למה שאני אעניש אותם?

שר התחבורה והבטיחות בדרכים בצלאל סמוטריץ': הם לא אשמים בזה.

שר התחבורה והבטיחות בדרכים בצלאל סמוטריץ': לבוא ולהגיד שעכשיו אני הולך בצורה קטגורית עם ג'י.

שר התחבורה והבטיחות בדרכים בצלאל סמוטריץ': פי.

שר התחבורה והבטיחות בדרכים בצלאל סמוטריץ': אס, רואה אם הוא יצא או לא יצא ונותן קנסות – זה לא עובד.

שר התחבורה והבטיחות בדרכים בצלאל סמוטריץ': באנו ויצרנו מערכת של קנס מבוסס אשמה.

שר התחבורה והבטיחות בדרכים בצלאל סמוטריץ': כשהחברה התרשלה היא נקנסת ונקנסת בסכומים גבוהים מאוד, וכשהחברה לא התרשלה אז אין שום סיבה בעולם להעניש אותה.

שר התחבורה והבטיחות בדרכים בצלאל סמוטריץ': אני סתם מייצר לה תמריץ שלילי.

שר התחבורה והבטיחות בדרכים בצלאל סמוטריץ': זו נקודה אחת.

אביאל קרמזיאן: השר יכול לאשר ש"אפיקים" ו"אגד תחבורה" ספציפית נקנסו?

אמיר אסרף: כן, ובמיליונים.

קריאה: אני יכול להגיד לך – 1,200 מיליון.

שר התחבורה והבטיחות בדרכים בצלאל סמוטריץ': יש לנו שיתוף פעולה טוב עם החברות וצריך לומר את האמת: גם לחברות אין פתרונות קסם.

שר התחבורה והבטיחות בדרכים בצלאל סמוטריץ': יש מצוקת נהגים אמיתית.

שר התחבורה והבטיחות בדרכים בצלאל סמוטריץ': אמיר דיבר על קצה המזלג.

שר התחבורה והבטיחות בדרכים בצלאל סמוטריץ': בסוף אתם יודעים שלפני 40-30 שנה כל אימא רצתה שהבן יהיה רופא, עורך דין או חבר באגד.

שר התחבורה והבטיחות בדרכים בצלאל סמוטריץ': זה היה מקצוע מכובד ומועדף ובצדו גם קצת מניות ואופציות.

שר התחבורה והבטיחות בדרכים בצלאל סמוטריץ': נהדר.

שר התחבורה והבטיחות בדרכים בצלאל סמוטריץ': הרפורמה בתחבורה הציבורית שינתה את זה.

שר התחבורה והבטיחות בדרכים בצלאל סמוטריץ': בסוף צריך לעבוד על מעמד הנהג.

שר התחבורה והבטיחות בדרכים בצלאל סמוטריץ': צריך לעבור לתשלום דיגיטלי באופן שהנהג לא יתעסק בתשלום.

שר התחבורה והבטיחות בדרכים בצלאל סמוטריץ': אנחנו לא רוצים אינטגרציה בין הנהג לנוסעים.

שר התחבורה והבטיחות בדרכים בצלאל סמוטריץ': באירופה יש תא זכוכית סגור לנהג, ממוזג, עם מוסיקה – יותר כיף לעבוד כך.

שר התחבורה והבטיחות בדרכים בצלאל סמוטריץ': אנחנו חייבים שיהיו פחות פקקים, שהנהיגה תהיה יותר נעימה.

שר התחבורה והבטיחות בדרכים בצלאל סמוטריץ': אנחנו חייבים את נקודות הקצה של המסופים ושל מבנה הנהג כדי שהשירות יהיה טוב.

שר התחבורה והבטיחות בדרכים בצלאל סמוטריץ': אנחנו עובדים עכשיו בשולחן עגול עם משרד הכלכלה, עם צה"ל – כי יש לא מעט נהגים בצבא שיכולים להגיע למערכת האזרחית – ומנסים להתניע איזשהו תהליך שייתן לדבר הזה מענה.

שר התחבורה והבטיחות בדרכים בצלאל סמוטריץ': זה לא קורה ביום אחד.

שר התחבורה והבטיחות בדרכים בצלאל סמוטריץ': יש מצוקת כלים.

שר התחבורה והבטיחות בדרכים בצלאל סמוטריץ': דיברתם על המכרז של 2,000 האוטובוסים שתקועים.

שר התחבורה והבטיחות בדרכים בצלאל סמוטריץ': אמרתי את זה פה פעם קודמת, זו בעיניי התנהלות שערורייתית של שופט חסר אחריות.

שר התחבורה והבטיחות בדרכים בצלאל סמוטריץ': מחילה שאני אומר את זה כשר בממשלה.

שר התחבורה והבטיחות בדרכים בצלאל סמוטריץ': אני לא מבין את הדבר הזה.

שר התחבורה והבטיחות בדרכים בצלאל סמוטריץ': עוד רגע אני אתייחס לשאלת רכש הגומלין, אבל עצם העובדה שבית משפט מתלה צו ביניים שנה וחצי – ראבק, תכריע.

שר התחבורה והבטיחות בדרכים בצלאל סמוטריץ': תכריע מה שאתה רוצה רק תכריע.

שר התחבורה והבטיחות בדרכים בצלאל סמוטריץ': אתה לא יכול להחזיק אזרחים כבני ערובה.

שר התחבורה והבטיחות בדרכים בצלאל סמוטריץ': הגשנו את הערעור – הוא לטובתך, לא לרעתך – דרשנו, ואני מבקש גם מפה אם מישהו מקשיב לנו, דיון דחוף.

שר התחבורה והבטיחות בדרכים בצלאל סמוטריץ': אנחנו מבקשים שבית המשפט העליון ייתן פה הכרעה ושסוף סוף המכרזים האלה ייצאו.

שר התחבורה והבטיחות בדרכים בצלאל סמוטריץ': דיברה אורית – היא יצאה – על תהליכים.

שר התחבורה והבטיחות בדרכים בצלאל סמוטריץ': תראו, זה הזוי.

שר התחבורה והבטיחות בדרכים בצלאל סמוטריץ': אתם יודעים כמה שנים לוקח לתכנן תוכנית במדינת ישראל?

שר התחבורה והבטיחות בדרכים בצלאל סמוטריץ': ועדה מקומית, ועדה מחוזית, ארגונים ירוקים, התנגדויות, עתירות לבג"ץ.

שר התחבורה והבטיחות בדרכים בצלאל סמוטריץ': אחד הפרויקטים שלנו עכשיו זה לייצר סוג של ותמ"ל, כמו שיש את הות"ל, לתשתיות לאומיות בתחום התחבורה.

שר התחבורה והבטיחות בדרכים בצלאל סמוטריץ': יש לזה מחירים – אפרופו מנגנונים ואיזונים דמוקרטיים וכו' – אבל אנחנו בהחלט רוצים לקחת לעצמנו סמכויות שאין לנו היום כדי שאפשר יהיה לקדם.

שר התחבורה והבטיחות בדרכים בצלאל סמוטריץ': יש משבר, צריך סוג של הוראת שעה לכמה שנים שתיתן לנו לפתוח את הפלונטרים האלה.

שר התחבורה והבטיחות בדרכים בצלאל סמוטריץ': מכרז – אם אני רוצה עכשיו שרכבת ישראל תצא למכרז חדש לפרויקט החשמול, אתם יודעים כמה שנים לוקח רק מכרז?

שר התחבורה והבטיחות בדרכים בצלאל סמוטריץ': זה מכרז מורכב.

שר התחבורה והבטיחות בדרכים בצלאל סמוטריץ': יש חברה אחת עכשיו שעושה את זה וגם אתה היו משברים - - -

קרן ברק: וכמה זה במדינות אחרות מתקדמות?

שר התחבורה והבטיחות בדרכים בצלאל סמוטריץ': יש החלטת ממשלה להפחתת הרגולציה.

שר התחבורה והבטיחות בדרכים בצלאל סמוטריץ': דיברת מקודם על החשכ"ל, אני חושב שאת רוב המרכזים אנחנו צריכים לעשות אצלנו בחברות המבצעות, לא בחשכ"ל.

שר התחבורה והבטיחות בדרכים בצלאל סמוטריץ': אין סיבה בעולם שמכרזי רכבת – יש אנשים טובים בחשכ"ל, באמת כולם אנשים טובים, אבל יש אנשים שמתמחים בתחום מסוים, תנו לנת"ע לעשות את המכרזים.

יעקב אשר: את הקו האדום בגוש דן החשכ"ל תקע ארבע שנים.

שר התחבורה והבטיחות בדרכים בצלאל סמוטריץ': אין סיבה בעולם שחשכ"ל יעשה לי את המכרזים.

שר התחבורה והבטיחות בדרכים בצלאל סמוטריץ': אני לא רוצה אותו.

שר התחבורה והבטיחות בדרכים בצלאל סמוטריץ': אני מוכן שיהיה לו חבר בדירקטוריון, שתהיה לו אצבע, סוג של פיקוח, אבל הוא לא צריך לבצע את המכרזים.

שר התחבורה והבטיחות בדרכים בצלאל סמוטריץ': זה שינוי במערכת הבירוקרטית הישראלית שחייבים לבצע.

שר התחבורה והבטיחות בדרכים בצלאל סמוטריץ': אני אומר לכם שכשבדקתי עכשיו את היכולת להכניס עוד שתי חברות קבלניות לביצוע החשמול כדי לעבוד בכמה מקטעים במקביל, אומרים לי: תשמע, אם תהיה אופטימי אז בין שנתיים לשלוש עד שיהיה לך מכרז.

שר התחבורה והבטיחות בדרכים בצלאל סמוטריץ': זה דבר שהוא לא נורמלי.

אורי מקלב: אבל תהליכים זה לא רק זה.

אורי מקלב: רב-קו – 12 שנה לקח לו.

אורי מקלב: ערך צבור – 5 שנים לקח לעשות אותו.

יעקב אשר: מדינת סייבר.

שר התחבורה והבטיחות בדרכים בצלאל סמוטריץ': כל מה שאני מנסה להגיד הוא שאנחנו מנסים לעבוד בתנאים האפשריים.

שר התחבורה והבטיחות בדרכים בצלאל סמוטריץ': אנחנו לא בונים היום את מדינת ישראל מהיום הראשון.

שר התחבורה והבטיחות בדרכים בצלאל סמוטריץ': אנחנו נולדנו כבר דור שלישי פה בציונות ואנחנו חיים בתוך מערכת שיש לה יתרונות ויש לה חסרונות.

שר התחבורה והבטיחות בדרכים בצלאל סמוטריץ': החוכמה שלנו היא לאחוז שוורים בקרניהם ולייצר מהפכות איפה שצריך, וכך נעשה.

שר התחבורה והבטיחות בדרכים בצלאל סמוטריץ': אני חושב שעשינו בנר"תים, נעשה בסגירת המסילה ונעשה גם בדיונים אחר כך בחוק הסדרים, ופה נצטרך את הגיבוי של כולכם לייצר סמכויות, לקצר תהליכים ולאפשר להוציא דברים בצורה הרבה יותר טובה ויעילה.

שר התחבורה והבטיחות בדרכים בצלאל סמוטריץ': זה תמיד חוסך כסף בסופו של דבר, לא רק במאקרו כלכלה, בפריון - - -

אורית פרקש הכהן: אתה תשקול רשויות מטרופוליניות כדי לקצר את התהליך?

שר התחבורה והבטיחות בדרכים בצלאל סמוטריץ': אני אתייחס כרגע לרשויות המטרופוליניות.

שר התחבורה והבטיחות בדרכים בצלאל סמוטריץ': אני רץ רגע לנקודת הקצה – עוד אין לי עמדה מגובשת, אני לומד את זה, אני רק רוצה להציג את המורכבות.

שר התחבורה והבטיחות בדרכים בצלאל סמוטריץ': קודם כל, בוודאי שיש רשויות חזקות שיודעות, רשויות חלשות שלא יודעות ואם תיתן את זה הכול יקרוס.

שר התחבורה והבטיחות בדרכים בצלאל סמוטריץ': דבר שני, ראש עיריית תל אביב מאוד רוצה רשות מטרופולינית.

שר התחבורה והבטיחות בדרכים בצלאל סמוטריץ': אני שואל אתכם: ברשות מטרופולינית אני יכול להיות ערב שראש עיריית תל אביב ידאג לבני ברק בדיוק כמו שהוא דואג לתל אביב?

שר התחבורה והבטיחות בדרכים בצלאל סמוטריץ': הרי בסוף יש ניגודי עניינים, יש שמיכה קצרה.

שר התחבורה והבטיחות בדרכים בצלאל סמוטריץ': בנוסף, יש את כל הפרויקט של הנתיבים המהירים.

שר התחבורה והבטיחות בדרכים בצלאל סמוטריץ': אנחנו רוצים לרשת את כל אזור גוש דן ולאט-לאט להתפרס לפריפריה בנתיבים מהירים, גם בבין-עירוני וגם בעירוני.

שר התחבורה והבטיחות בדרכים בצלאל סמוטריץ': ברגע שרשות אחת תוקעת לי – כל הרשת תקועה.

שר התחבורה והבטיחות בדרכים בצלאל סמוטריץ': לא עוזר לי שנתתי נתיב – שילמתי את המחירים, לקחתי חניות, לקחתי נתיב לרכב הפרטי, השקעתי כסף, רבתי עם תושבים ורבתי עם רשויות – ובסוף ראש רשות אחת לא רוצה אז הוא תקע לי את כל הפרויקט.

אורית פרקש הכהן: אז היא תעזוב כי זה קיבוץ של כמה רשויות.

שר התחבורה והבטיחות בדרכים בצלאל סמוטריץ': לא, כי זה חוצה מטרופולין.

שר התחבורה והבטיחות בדרכים בצלאל סמוטריץ': אני לא אומר לא, אני רק מסביר את המורכבות.

מיקי לוי: תדעי לך שהיה בבאר שבע אחריות של עיריית באר שבע והיא לא החזיקה מעמד.

שר התחבורה והבטיחות בדרכים בצלאל סמוטריץ': ברמת הגולן נניח יש לנו ארבעה פיילוטים ניסיוניים של מודלים גמישים של תחבורה ציבורית בעיקר באזורי פריפריה כדי לייעל את המשאב.

שר התחבורה והבטיחות בדרכים בצלאל סמוטריץ': לא צריך אוטובוס אחד שעושה טיול שנתי ומגיע בסוף חצי ריק.

שר התחבורה והבטיחות בדרכים בצלאל סמוטריץ': זה המון קילומטרים, המון כסף ופחות שירות.

שר התחבורה והבטיחות בדרכים בצלאל סמוטריץ': רכבים קטנים, נסיעות בהזמנה, הכול מבוסס טכנולוגיה.

שר התחבורה והבטיחות בדרכים בצלאל סמוטריץ': זה קורה, אגב.

שר התחבורה והבטיחות בדרכים בצלאל סמוטריץ': בתחילת השנה תיכנס אפשרות לשלם באפליקציה, דיברנו על זה פה, יהיו בהמשך גם אמצעים למי שלא מסתובב עם טלפון חכם וזה מקל.

שר התחבורה והבטיחות בדרכים בצלאל סמוטריץ': דיברתם קודם על הטבעות, על שיטת רפורמת התעריפים שעשו ב-2016 – אנחנו לקראת הסוף של רפורמה חדשה בתעריפים שבה הנוסע יהיה במרכז הטבעת.

שר התחבורה והבטיחות בדרכים בצלאל סמוטריץ': נגמר האבסורד הזה שאתה יכול לנסוע שני קילומטרים ולשלם פי שניים ממי שנוסע חמישה קילומטרים כי זה חוצה טבעת וזה לא חוצה טבעת, ואתה בדילמה האם לשייך את גדרה ל-212 או ל-413, וחלק מהתושבים נוסעים לתל אביב וחלק מהתושבים נוסעים דרומה.

שר התחבורה והבטיחות בדרכים בצלאל סמוטריץ': הנוסע יהיה במרכז.

שר התחבורה והבטיחות בדרכים בצלאל סמוטריץ': יהיו מעגלים פר קילומטרים.

שר התחבורה והבטיחות בדרכים בצלאל סמוטריץ': תיסע 15 קילומטר – תעריף "איקס, תיסע 40 – תעריף "איקס", תיסע 60 – תעריף "וואי".

שר התחבורה והבטיחות בדרכים בצלאל סמוטריץ': זה מתאפשר וזה אפילו חיוני כשעוברים למודל של תשלום חכם באפליקציות.

שר התחבורה והבטיחות בדרכים בצלאל סמוטריץ': זה קורה.

שר התחבורה והבטיחות בדרכים בצלאל סמוטריץ': מה שאמרת עכשיו, אורי, זה תהליך של כמה חודשים.

שר התחבורה והבטיחות בדרכים בצלאל סמוטריץ': יש כאן שיתוף פעולה פרודוקטיבי מאוד עם האוצר.

שר התחבורה והבטיחות בדרכים בצלאל סמוטריץ': אלה ועדות מחירים.

שר התחבורה והבטיחות בדרכים בצלאל סמוטריץ': תמיד האוצר על הדרך גם רוצה להרים את התעריפים קצת וזה סוג של מאבק שצריך לנהל אבל, בעזרת-השם, נמצא את דרך המלך.

שר התחבורה והבטיחות בדרכים בצלאל סמוטריץ': אתם תעזרו, אני בטוח שאתם תעזרו.

שר התחבורה והבטיחות בדרכים בצלאל סמוטריץ': דיברת קודם, חבר הכנסת יעקב אשר, ואמרתי לך שהתפרצת לדלת פתוחה בנושא – אנחנו בסוף אפיון כבר.

שר התחבורה והבטיחות בדרכים בצלאל סמוטריץ': אמיר מוביל את זה נהדר עם הצוות המקצועי.

שר התחבורה והבטיחות בדרכים בצלאל סמוטריץ': יש לו ראש אגף שמתעסק בנושא הזה של פיתוח טכנולוגיות, חדר ניהול תחבורה ציבורית שיישבו בו כל המפעילים בזמן אמת עם מסכים, נדע איפה נמצא כל אוטובוס.

יעקב אשר: אבל השאלה אם החוזים מאפשרים לך? - - -

שר התחבורה והבטיחות בדרכים בצלאל סמוטריץ': אנחנו משנים את תנאי המכרז עכשיו כדי לאפשר את זה.

שר התחבורה והבטיחות בדרכים בצלאל סמוטריץ': ברגע שיהיה חדר ניהול, אם נדע שיש עכשיו תאונה והכביש חסום אפשר אוטומטית לקחת את האוטובוסים לנתיב אחר ולא לתקוע בפקקים.

שר התחבורה והבטיחות בדרכים בצלאל סמוטריץ': אנחנו גם יודעים להודיע לנוסעים שאמורים לחכות בתחנות שעכשיו מדלגים עליהן שאנחנו מדלגים על התחנות.

יעקב אשר: זו גמישות תוך כדי תנועה.

שר התחבורה והבטיחות בדרכים בצלאל סמוטריץ': זה אירוע גדול מאוד שיש בו המון-המון טכנולוגיה.

שר התחבורה והבטיחות בדרכים בצלאל סמוטריץ': אנחנו שם.

שר התחבורה והבטיחות בדרכים בצלאל סמוטריץ': אני מקווה שב-2020 אנחנו נתקצב ונבצע את החמ"ל הזה.

שר התחבורה והבטיחות בדרכים בצלאל סמוטריץ': זה יהיה אירוע גדול, הוא יאוכלס ואז אפשר יהיה סוף-סוף להפסיק לשלוח לי לוואטסאפ הודעות.

שר התחבורה והבטיחות בדרכים בצלאל סמוטריץ': הפניות תהיינה ישר לשם וזה יטופל שם.

שר התחבורה והבטיחות בדרכים בצלאל סמוטריץ': כל חברה מפעילה תשים שם תורן שלה כל הזמן.

שר התחבורה והבטיחות בדרכים בצלאל סמוטריץ': יש POC שאפשר לדבר אתו ולנהל את הדבר הזה.

אורי מקלב: אין ספק, זה משהו מכונן.

שר התחבורה והבטיחות בדרכים בצלאל סמוטריץ': נכון, זה עולם אחר.

שר התחבורה והבטיחות בדרכים בצלאל סמוטריץ': הכול בסוף תלוי אחד בשני.

שר התחבורה והבטיחות בדרכים בצלאל סמוטריץ': אנחנו רוצים עכשיו לעשות מכרז, אנחנו בדיונים עם האוצר על לייצר מכרז לצי צף, צי אוטובוסים לשעת חירום כמו שדיברת.

שר התחבורה והבטיחות בדרכים בצלאל סמוטריץ': צי צף שמשלמים על עצם הכוננות שלו ואפשר להביא אותו מהר מאוד.

שר התחבורה והבטיחות בדרכים בצלאל סמוטריץ': "אגד תעבורה" היא חברה במשבר, אני לא רוצה כרגע לפרט כאן את הפרטים.

שר התחבורה והבטיחות בדרכים בצלאל סמוטריץ': אנחנו בתוכנית הבראה אתה, מלווים את זה מאוד צמוד.

שר התחבורה והבטיחות בדרכים בצלאל סמוטריץ': איפשרנו להם בלי שום מגבלה – מה שאנחנו לא עושים לחברות מפעילות אחרות – להשתמש בקבלני משנה כמה שהם רק צריכים.

שר התחבורה והבטיחות בדרכים בצלאל סמוטריץ': הם יכולים לקחת חל"פים כדי לגשר על האוטובוסים הממוגנים.

שר התחבורה והבטיחות בדרכים בצלאל סמוטריץ': אחרי שאתם העברתם כאן, בוועדת הכספים, את התקציב של מערכת הביטחון, אנחנו תקצבנו אצלנו מול האוצר – זה תקוע כרגע ברמת ההרשאה בגלל החשכ"ל, אני מקווה שנפתור את זה – 15 אוטובוסים שלנו כדי שיוכלו להלביש עליהם את החליפות שאתם הוצאתם למשרד הביטחון.

שר התחבורה והבטיחות בדרכים בצלאל סמוטריץ': הרי התקציב של משרד הביטחון, ה-64 מיליון, זה רק חליפות המיגון, אנחנו רוצים לתקצב את האוטובוסים.

שר התחבורה והבטיחות בדרכים בצלאל סמוטריץ': זה מורכב מאוד בעולם שבו אין מכרז.

שר התחבורה והבטיחות בדרכים בצלאל סמוטריץ': שמוליק מבית שמש שאל למה אני לא לוקח את הכסף למקום אחר.

שר התחבורה והבטיחות בדרכים בצלאל סמוטריץ': קודם כל, אם אני אקח את הכסף למקום אחר לא יהיה לי אותו אחר כך להפעיל.

שר התחבורה והבטיחות בדרכים בצלאל סמוטריץ': אנחנו הרי רוצים להוציא את המכרזים האלה.

שר התחבורה והבטיחות בדרכים בצלאל סמוטריץ': זה כסף בבסיס - - -

שמוליק גרינברג: אם היה עיכוב קצר – בסדר, אבל העיכוב הוא כבר שנתיים וזה לא יהיה עוד שנתיים קדימה.

שר התחבורה והבטיחות בדרכים בצלאל סמוטריץ': קודם כל, אף אחד לא יודע.

שר התחבורה והבטיחות בדרכים בצלאל סמוטריץ': אני מאוד מקווה שאנחנו משחררים את זה.

שר התחבורה והבטיחות בדרכים בצלאל סמוטריץ': הבטחתי למיקי, מגיע לו, אני תכף אתן בריף קצר על הנושא המשפטי.

שר התחבורה והבטיחות בדרכים בצלאל סמוטריץ': הכסף הזה שמור כי הוא בסוף כסף לבסיס כתוספות שירות, אני לא יכול להוציא אותו החוצה.

שר התחבורה והבטיחות בדרכים בצלאל סמוטריץ': אנחנו צריכים לפצח את האתגר - - -

שמוליק גרינברג: השר, כשיש עיכוב של מספר חודשים זה בסדר שהוא שמור.

שר התחבורה והבטיחות בדרכים בצלאל סמוטריץ': יש פה חברי כנסת חרדים, אני רוצה לומר, יש הליך משפטי ואני אפרט אותו, אבל היה מגשר שהגיע להסכמה עם שבעה מהשחקנים מתוך שמונה, יצרנים ויבואנים, על פשרה גם ל"אגד" ו"דן", להוציא את כל ה-2,000 אוטובוסים.

שר התחבורה והבטיחות בדרכים בצלאל סמוטריץ': יש יבואן אחד, "צ'יינה מוטורס", שבא מהמגזר שלכם שתוקע את זה.

שר התחבורה והבטיחות בדרכים בצלאל סמוטריץ': היה לי שיח טוב אתו - - -

אורי מקלב: לא, לא.

אורי מקלב: לא משנה איפה הוא מתפלל אבל הוא לא משלנו.

אורי מקלב: הוא לא קשור אלינו.

שר התחבורה והבטיחות בדרכים בצלאל סמוטריץ': טוב, לא קשור אליכם.

שר התחבורה והבטיחות בדרכים בצלאל סמוטריץ': צריך להבין שכרגע הוא היחידי, אני מקווה שנפצח גם את זה.

משה אבוטבול: מתחיל בק'?

קריאה: כן.

משה גפני: אין פנקס חבר לחרדים.

יעקב אשר: הוא לא חבר מרכז דגל התורה.

משה גפני: הוא חבר מרכז במקום אחר.

שר התחבורה והבטיחות בדרכים בצלאל סמוטריץ': עזבו, תמחקו את זה מהפרוטוקול.

משה אבוטבול: הוא לא מש"ס.

שר התחבורה והבטיחות בדרכים בצלאל סמוטריץ': ניצן יצא.

שר התחבורה והבטיחות בדרכים בצלאל סמוטריץ': ניצן הורוביץ גר במבשרת?

קריאה: כן.

שר התחבורה והבטיחות בדרכים בצלאל סמוטריץ': לא ידעתי.

שר התחבורה והבטיחות בדרכים בצלאל סמוטריץ': אנחנו נאריך גם את הנת"צ, בעזרת-השם, על כביש 1.

שר התחבורה והבטיחות בדרכים בצלאל סמוטריץ': במבשרת אנחנו מקדמים פתרון עכשיו שהוא ברמה מאוד ראשונית – ויש לנו כרגע שיתוף פעולה מצוין עם הוועדה המחוזית כאן בירושלים, עם יושב-ראש הוועדה ומתכננת הוועדה – זה רכבל ממבשרת לכניסה לירושלים, לתחנה המרכזית.

שר התחבורה והבטיחות בדרכים בצלאל סמוטריץ': זה הפתרון הכי נכון כרגע למבשרת.

שר התחבורה והבטיחות בדרכים בצלאל סמוטריץ': זה אירוע שקורה מהר, בזול, עם הפגיעה המזערית ביותר בנוף.

שר התחבורה והבטיחות בדרכים בצלאל סמוטריץ': זה לא הרכבל של החרמון, זה לא תיירות, זה מסיע 3,000 נוסעים בשעה.

שר התחבורה והבטיחות בדרכים בצלאל סמוטריץ': תכף זה ייפתח בחיפה.

שר התחבורה והבטיחות בדרכים בצלאל סמוטריץ': יש פרויקט שכבר מבוצע עכשיו מהחאן לאזור הכותל בעיר העתיקה.

שר התחבורה והבטיחות בדרכים בצלאל סמוטריץ': זה פתרון שכמעט אין לו פגיעה בסביבה, הוא זול, הוא נהדר בתפעול והוא מסיע 3,000.

שר התחבורה והבטיחות בדרכים בצלאל סמוטריץ': בקיצור, יהיה איזשהו מת"ח, מרכז תחבורה, באזור מבשרת שיוצאים ממנו לכיוון ירושלים, זה יחסוך לכל אנשי מבשרת והקסטל לצאת לכביש 1 ולצאת לפקקים.

משה גפני: היא אומרת שהיום אי אפשר לצאת ממבשרת.

שר התחבורה והבטיחות בדרכים בצלאל סמוטריץ': נכון.

שר התחבורה והבטיחות בדרכים בצלאל סמוטריץ': זה בעיניי הפתרון שהוא הכי זול, הכי מהיר ועם מינימום פגיעה בסביבה, לעבור מעל הוואדי שבין מבשרת לירושלים.

שר התחבורה והבטיחות בדרכים בצלאל סמוטריץ': אנחנו מקדמים את זה - - -

אורית פרקש הכהן: השר, אבל דווקא בגלל שאני רואה שאתה כל כך עמוס אני רוצה שתשים לב לנושא של הכסף.

אורית פרקש הכהן: קח איזה מישהו בכיר בהנהלה של המשרד, תעשה task force שיתחילו לבדוק מה קורה עם החריגות הללו, איך אתה מונע את זה אצלך.

שר התחבורה והבטיחות בדרכים בצלאל סמוטריץ': אורית, זה קורה.

שר התחבורה והבטיחות בדרכים בצלאל סמוטריץ': תראי, כשמדברים על עיכוב בפרויקטים בשנים האחרונות, האוצר טוען, במידה רבה מאוד של צדק, שחלק גדול מהאחריות לגירעון בשוטף בשנה הזו הוא על משרד התחבורה כיוון שהביצוע היה הרבה מעבר לחשיפה שהאוצר הקצה.

אורית פרקש הכהן: שמעת, הרב גפני?

אורית פרקש הכהן: כי לנו באגף תקציבים לא אמרו את מה שהוא אמר, את מה שהרגשנו.

משה גפני: מה הוא אמר?

אורית פרקש הכהן: שחלק מהאחריות לחריגות ולגירעון זה החריגות בתחומי התחבורה.

שר התחבורה והבטיחות בדרכים בצלאל סמוטריץ': לא חריגות.

שר התחבורה והבטיחות בדרכים בצלאל סמוטריץ': אני אסביר.

שר התחבורה והבטיחות בדרכים בצלאל סמוטריץ': חלק גדול מהבעיה בגירעון בשנת 2019 הוא תוצר של 3-4 מיליארד שקלים שהאוצר צפה.

שר התחבורה והבטיחות בדרכים בצלאל סמוטריץ': כשאתה יוצא היום בתוכנית חומש ומאשרים לך כביש, האוצר חושף אותה נניח על פני ארבע שנים.

שר התחבורה והבטיחות בדרכים בצלאל סמוטריץ': הוא מאמין שייקח ארבע שנים לעשות את הכביש.

שר התחבורה והבטיחות בדרכים בצלאל סמוטריץ': באו האנשים הטובים במשרד התחבורה, ביצעו את הכביש תוך שלוש שנים.

שר התחבורה והבטיחות בדרכים בצלאל סמוטריץ': זה טוב לתושבים, זה טוב לכלכלה, זה פחות זמן הפרעה בתנועה, זה פחות כסף, אבל במקום לשלם את ה-700 מיליון שקל האלה בארבע שנים אתה תשלם בשלוש.

שר התחבורה והבטיחות בדרכים בצלאל סמוטריץ': אנחנו קידמנו ביצוע.

שר התחבורה והבטיחות בדרכים בצלאל סמוטריץ': מה זה "אנחנו"?

שר התחבורה והבטיחות בדרכים בצלאל סמוטריץ': אתה מכיר את אגף תקציבים יותר טוב ממני, נוח לו להציג חשיפות מסוימות ולהניח הנחות יסוד מסוימות.

שר התחבורה והבטיחות בדרכים בצלאל סמוטריץ': אתה יודע שתקציב הבסיס שלנו הוא 20 מיליארד.

שר התחבורה והבטיחות בדרכים בצלאל סמוטריץ': אנחנו עומדים השנה על 26.5 ושנה הבאה על 31.9 עוד לפני שהתחלנו להזיז מילימטר.

שר התחבורה והבטיחות בדרכים בצלאל סמוטריץ': הכול דברים מאושרים לחלוטין.

שר התחבורה והבטיחות בדרכים בצלאל סמוטריץ': אז תשאל אותי: איך יכול להיות שכשבנו תקציב 17 חשבו שזה יהיה 20?

שר התחבורה והבטיחות בדרכים בצלאל סמוטריץ': אם אתה שואל אותי: לא חשבו שזה יהיה 20.

שר התחבורה והבטיחות בדרכים בצלאל סמוטריץ': גם משרד התחבורה וגם החשכ"ל ידעו להגיד.

שר התחבורה והבטיחות בדרכים בצלאל סמוטריץ': היה נוח לבנות את סעיפי התקציב בצורה כזאת שבסוף - - -

אורית פרקש הכהן: לא, זה לא נכון.

אורית פרקש הכהן: חלק קשור לעיכובים.

אורית פרקש הכהן: כשפרויקט מתעכב 13 שנה הוא מכפיל את עצמו.

שר התחבורה והבטיחות בדרכים בצלאל סמוטריץ': אני רוצה רגע לדבר על העיכוב.

משה גפני: הוא דיבר על משהו אחד ואת מדברת על משהו אחר.

אורית פרקש הכהן: חשבתי שהוא אומר שכשמראש תמחרו ידעו שזה תמחור בחסר.

אורית פרקש הכהן: זה לא המצב.

שר התחבורה והבטיחות בדרכים בצלאל סמוטריץ': לא, לא דיברתי על תמחור, דיברתי על שיטת הרישום של אגף תקציבים כשהוא מגיש את התקציב לכנסת, אבל עזבי, לא נפתח את זה כרגע.

שר התחבורה והבטיחות בדרכים בצלאל סמוטריץ': כן יש מקרים שבהם אתה מתקצב פרויקט מסוים בסכום מסוים עוד לפני שהתחלת לעשות תכנון, וכשאתה נכנס אחרי זה לתכנון - - -

משה גפני: זה ברור, זה משהו אחר.

משה גפני: את מדברת על דברים רציניים, הוא דיבר על אופן רישום אגף התקציבים את התקציב.

משה גפני: לכן חלק בכלל לא מופיע בבסיס התקציב.

אורית פרקש הכהן: אני אומרת ששר תחבורה צריך להבין שבמו ידיו הוא יכול לא רק לטפל בפקקים אלא גם לסייע ליוקר המחייה בכך שהוא יקפיד על הכסף.

שר התחבורה והבטיחות בדרכים בצלאל סמוטריץ': אני אתך.

שר התחבורה והבטיחות בדרכים בצלאל סמוטריץ': הייתי ברכבת הקלה.

שר התחבורה והבטיחות בדרכים בצלאל סמוטריץ': הסיבה לעיכוב שם היא שבהתחלה רצו לעשות את זה ב-BOT, במכרז חיצוני, והיזם לא הצליח להגיע לסגירה תקציבית כי זה לא היה כלכלי.

שר התחבורה והבטיחות בדרכים בצלאל סמוטריץ': הוא הגיש הצעה למכרז, זכה, לא הצליח לקבל ליווי בנקאי, סגירה פיננסית, ולכן זה הפך לתקציבי - - -

אורית פרקש הכהן: זה אומר שהמכרז לא היה כתוב טוב.

אורית פרקש הכהן: מה זה אומר?

שר התחבורה והבטיחות בדרכים בצלאל סמוטריץ': זה אומר שחשבו שאפשר לעשות את זה במחיר "איקס" וזה לא ריאלי.

שר התחבורה והבטיחות בדרכים בצלאל סמוטריץ': מה לעשות, יש עלייה במדדי התשומות ובכל המדדים האפשריים וכשתקצבו בהתחלה חשבו שזה ריאלי, או שהוא רצה לזכות, ולכן זה בסוף הפך לתקציבי.

שר התחבורה והבטיחות בדרכים בצלאל סמוטריץ': הקו האדום, בעזרת-השם, בתל אביב ייפתח במועדו, באוקטובר 21 למניינם.

שר התחבורה והבטיחות בדרכים בצלאל סמוטריץ': הייתי שם לפני שבועיים.

שר התחבורה והבטיחות בדרכים בצלאל סמוטריץ': נכון לרגע זה אנחנו לא צופים בעיה, גם לא חריגה תקציבית.

שר התחבורה והבטיחות בדרכים בצלאל סמוטריץ': עומדים במסגרת התקציב ב-100%, כולל הבלת"מים.

שר התחבורה והבטיחות בדרכים בצלאל סמוטריץ': כרגע עומדים בלוחות הזמנים לפחות של הקו האדום.

שר התחבורה והבטיחות בדרכים בצלאל סמוטריץ': הקווים הירוק והסגול עוד יותר קשה לומר כי אנחנו ממש בשלבים הראשונים.

אורית פרקש הכהן: גם לעתיד, גם לגבי פרויקטים שהתחילו יש לי בקשה.

שר התחבורה והבטיחות בדרכים בצלאל סמוטריץ': אני אתך, אמרתי, אני חותם על זה.

אורית פרקש הכהן: באופן כתיבת המכרזים, למשל, אתה יכול לגלגל על היזמים קנסות כבדים על עיכובים, לגלגל עליהם סיכונים.

אורית פרקש הכהן: יש דרכים, יו"ר הוועדה, להיות פחות אדישים לזה.

אורית פרקש הכהן: זה המון כסף.

שר התחבורה והבטיחות בדרכים בצלאל סמוטריץ': אורית, אני אתך.

שר התחבורה והבטיחות בדרכים בצלאל סמוטריץ': אני חושב שאפשר וצריך לייעל, לעשות יותר בזול – נתתי קודם את הדוגמה של החשמול – לעשות פרויקטים במתודולוגיה אחרת מההתחלה וזה יכול לחסוך המון-המון כסף.

שר התחבורה והבטיחות בדרכים בצלאל סמוטריץ': תראו, רב-קו יו"ש – דיברת קודם על הנושא באריאל – בעזרת-השם ב-1 בינואר נכנס לעבודה.

אביאל קרמזיאן: באיזה אופן?

שר התחבורה והבטיחות בדרכים בצלאל סמוטריץ': אתה תוכל לבחור בין שתי חלופות: או לשלם באמצעות הרב-קו עם ההנחה של הערך הצבור – יהיה על זה פרסום גדול – או להמשיך לשלם במזומן ולקבל את 50% ההנחה.

אביאל קרמזיאן: והרפורמה עם הברקוד QR גם תיכנס ביו"ש?

שר התחבורה והבטיחות בדרכים בצלאל סמוטריץ': מה שייכנס בישראל הקטנה ייכנס גם ביו"ש, נקודה.

שר התחבורה והבטיחות בדרכים בצלאל סמוטריץ': כל דבר ייכנס.

שר התחבורה והבטיחות בדרכים בצלאל סמוטריץ': לא יהיה כפל מבצעים, את זה אני אומר.

שר התחבורה והבטיחות בדרכים בצלאל סמוטריץ': אי אפשר יהיה לקבל את ההנחה של הערך הצבור ועליה את ההנחה של ה-50%.

שר התחבורה והבטיחות בדרכים בצלאל סמוטריץ': היינו מאוד רוצים, אתם יודעים, אני גר שם, אבל גם צריך להיות הגונים.

שר התחבורה והבטיחות בדרכים בצלאל סמוטריץ': אני לכל אורך הדרך אומר שאני לא רוצה להעדיף את יו"ש בכלום.

שר התחבורה והבטיחות בדרכים בצלאל סמוטריץ': אני לא מוכן שהיא תופלה לרעה, אני לא רוצה גם להעדיף אותה בשום דבר, היא תקבל את מה שמקבלים כולם.

שר התחבורה והבטיחות בדרכים בצלאל סמוטריץ': רמת אברהם – בשבוע הראשון של דצמבר, סוכם כבר, יתחיל לעבוד קו.

שר התחבורה והבטיחות בדרכים בצלאל סמוטריץ': רמה ג' – קשור למכרז הגדול.

שר התחבורה והבטיחות בדרכים בצלאל סמוטריץ': בעבודה קשה מאוד של אמיר עם היועץ המשפטי הצלחנו להוסיף 16 אוטובוסים בלי מכרז, ותאמינו לי, זו קריעת ים סוף במצב המשפטי הנוכחי.

שר התחבורה והבטיחות בדרכים בצלאל סמוטריץ': אנחנו מנסים במשאב הקיים לעשות כל מה שאפשר.

שר התחבורה והבטיחות בדרכים בצלאל סמוטריץ': עד שלא יצאו המכרזים לא נוכל לתת מענה מיטבי.

שר התחבורה והבטיחות בדרכים בצלאל סמוטריץ': הר יונה – אתה יודע מצוין שהבעיה הקשה שם הייתה שבנו שכונה בלי אפשרות טכנית לתחבורה ציבורית להיכנס לעיר.

שר התחבורה והבטיחות בדרכים בצלאל סמוטריץ': אוטובוס לא יכול להיכנס.

שר התחבורה והבטיחות בדרכים בצלאל סמוטריץ': אנחנו בשיח עם העירייה - - -

משה אבוטבול: אולי כלים מותאמים?

משה אבוטבול: מיניבוסים, משהו?

שר התחבורה והבטיחות בדרכים בצלאל סמוטריץ': בימבות.

שר התחבורה והבטיחות בדרכים בצלאל סמוטריץ': יש גבול כמה אני יכול כמדינה.

שר התחבורה והבטיחות בדרכים בצלאל סמוטריץ': אנחנו מוצאים פתרון - - -

אורי מקלב: היום יש קווים שעובדים רק בסוף שבוע, הם מבקשים להרחיב את זה לכל השבוע.

משה אבוטבול: אדוני השר, אולי נכניס את זה לחוק ירושלים כי זה להביא אנשים לבירה?

שר התחבורה והבטיחות בדרכים בצלאל סמוטריץ': חבר'ה, רק רגע.

שר התחבורה והבטיחות בדרכים בצלאל סמוטריץ': המוטיבציות שלי לעזור לנוף גליל לא פחותות משלכם.

אורי מקלב: נכון, בזה אנחנו מסכימים אתך.

שר התחבורה והבטיחות בדרכים בצלאל סמוטריץ': זה נמצא בתוך 100 מיליון שקלים תוספות שירות.

שר התחבורה והבטיחות בדרכים בצלאל סמוטריץ': יהיה תגבור מהר יונה לירושלים.

שר התחבורה והבטיחות בדרכים בצלאל סמוטריץ': אני רק אומר שהבעיה הגדולה בהר יונה היא לא להוסיף עוד חמישה אוטובוסים, היא שכשמתכננים שכונה – ופה אנחנו צריכים לשנות את כל התכנון במדינת ישראל מהיום הראשון – לא מאפשרים לאוטובוס להיכנס, לא עושים את הכבישים מספיק רחבים.

שר התחבורה והבטיחות בדרכים בצלאל סמוטריץ': אני כבר לא מדבר על מקום להסתובב בקצה, על איזה קילדסק שאתה יכול לעשות בו סיבוב או על מסוף.

משה אבוטבול: אז יהיה תגבור להר יונה?

שר התחבורה והבטיחות בדרכים בצלאל סמוטריץ': כן, אמרתי שיהיה תגבור.

משה אבוטבול: מתי?

שר התחבורה והבטיחות בדרכים בצלאל סמוטריץ': כשאני אקבל את 180 מיליון השקלים.

שר התחבורה והבטיחות בדרכים בצלאל סמוטריץ': מה אני יכול לעשות?

שר התחבורה והבטיחות בדרכים בצלאל סמוטריץ': זו תוספת שירות.

שר התחבורה והבטיחות בדרכים בצלאל סמוטריץ': זה נכון לגבי ביתר עילית, זה נכון לגבי - - -

משה גפני: איפה 180 מיליון השקלים האלה?

שר התחבורה והבטיחות בדרכים בצלאל סמוטריץ': הם תקועים כרגע בפניה שמשרד האוצר צריך להביא אליך.

משה גפני: הוא הביא?

שר התחבורה והבטיחות בדרכים בצלאל סמוטריץ': עוד לא.

שר התחבורה והבטיחות בדרכים בצלאל סמוטריץ': זה לא אצלך.

שר התחבורה והבטיחות בדרכים בצלאל סמוטריץ': אם זה היה אצלך היית אומר לך.

משה גפני: באגף התקציבים יתקשרו לנוף הגליל ויגידו שגפני מעכב את זה.

משה אבוטבול: יש את מי להאשים.

שר התחבורה והבטיחות בדרכים בצלאל סמוטריץ': אבל זה סוכם.

שר התחבורה והבטיחות בדרכים בצלאל סמוטריץ': זה סוכם והאוצר צריך למצוא לזה את המקור ולהביא את זה לוועדה.

שר התחבורה והבטיחות בדרכים בצלאל סמוטריץ': אני מקווה שזה יקרה עוד השנה כי שנה הבאה הכול נעשה יותר מורכב.

שר התחבורה והבטיחות בדרכים בצלאל סמוטריץ': זה טבריה וזה ביתר עילית.

משה אבוטבול: שאלה אחרונה: טלז סטון, קיבלת פניות שם?

שר התחבורה והבטיחות בדרכים בצלאל סמוטריץ': אני לא קיבלתי.

משה אבוטבול: לא קיבלת, הבנתי, תודה.

אורי מקלב: אחיסמך?

שר התחבורה והבטיחות בדרכים בצלאל סמוטריץ': אחיסמך כנ"ל, אחיסמך שם.

שר התחבורה והבטיחות בדרכים בצלאל סמוטריץ': באחיסמך יש לנו גם איזה פתרון עכשיו, אנחנו נותנים - - -

משה אבוטבול: רק לגבי המכתבים, אדוני השר, האם אפשר לקבל כתוב?

משה אבוטבול: המכתבים שהבטחת לי לפני שבועיים.

שר התחבורה והבטיחות בדרכים בצלאל סמוטריץ': על כל מה שאתה שואל אתה מקבל תשובה, יכול להיות שהיא לא מספקת אותך.

משה אבוטבול: לא בכתב.

משה אבוטבול: ביקשתי בכתב.

שר התחבורה והבטיחות בדרכים בצלאל סמוטריץ': תקבל בכתב.

שר התחבורה והבטיחות בדרכים בצלאל סמוטריץ': אין בעיה.

שר התחבורה והבטיחות בדרכים בצלאל סמוטריץ': אני עונה לך ברצינות עכשיו.

שר התחבורה והבטיחות בדרכים בצלאל סמוטריץ': אתה רוצה פופוליזם, תקשורת, או שאתה רוצה תשובות?

שר התחבורה והבטיחות בדרכים בצלאל סמוטריץ': אני נותן לך תשובות.

משה גפני: תענה לו בכתב.

שר התחבורה והבטיחות בדרכים בצלאל סמוטריץ': אין בעיה.

משה גפני: תענה רק לדוד זוהר לגבי הסמינרים.

שר התחבורה והבטיחות בדרכים בצלאל סמוטריץ': הסמינרים זה נושא כואב.

שר התחבורה והבטיחות בדרכים בצלאל סמוטריץ': אני מוכן לקחת אחריות על קווי תלמידים כי אנחנו מכירים את זה מכול הארץ.

שר התחבורה והבטיחות בדרכים בצלאל סמוטריץ': זה לא סמינרים, זה מוסדות חינוך בכל הארץ.

שר התחבורה והבטיחות בדרכים בצלאל סמוטריץ': יש לי בחיפה חילונים, יש לי דתיים-לאומיים בגבעת שמואל, אתם לא חריגים בעניין הזה.

דוד זוהר: שרוצים הסעות למידים?

שר התחבורה והבטיחות בדרכים בצלאל סמוטריץ': אף אחד לא קורה לזה הסעות תלמידים – תחבורה ציבורית לתלמידים בבוקר ובצהריים.

שר התחבורה והבטיחות בדרכים בצלאל סמוטריץ': חבר'ה, בואו לא נעבוד על עצמנו.

שר התחבורה והבטיחות בדרכים בצלאל סמוטריץ': איך לקרוא גם אני יודע.

שר התחבורה והבטיחות בדרכים בצלאל סמוטריץ': בסופו של דבר, היסטורית, משרד התחבורה עשה קווי תלמידים.

שר התחבורה והבטיחות בדרכים בצלאל סמוטריץ': היו קווים שנסעו לתלמידים במקומות שונים.

שר התחבורה והבטיחות בדרכים בצלאל סמוטריץ': הייתה הסדרה של הנושא הזה בממשלה לפני כשבע-שמונה-תשע שנים.

שר התחבורה והבטיחות בדרכים בצלאל סמוטריץ': התקבלה החלטה שאומרת שמשרד התחבורה לא עושה קווי תלמידים, זה באחריות משרד החינוך והרשויות מקומיות – אני פותח סוגריים: בקריטריונים הזויים לחלוטין.

שר התחבורה והבטיחות בדרכים בצלאל סמוטריץ': מבחינת הקריטריונים של משרד החינוך, אם אתה ילד בכיתה א', עד שני קילומטרים אתה לא מקבל הסעה.

שר התחבורה והבטיחות בדרכים בצלאל סמוטריץ': נראה ילד בכיתה א' הולך שני קילומטרים בתוך העיר בגשם, חוצה כבישים לבית הספר.

שר התחבורה והבטיחות בדרכים בצלאל סמוטריץ': אין לו הסעה כי הוא גר שני קילומטרים.

שר התחבורה והבטיחות בדרכים בצלאל סמוטריץ': אין לזה היגיון אבל כך התקבלה החלטת ממשלה.

שר התחבורה והבטיחות בדרכים בצלאל סמוטריץ': אנחנו, בהתאם לזה, לא מתוקצבים על זה.

אורי מקלב: זה לא סבסוד, זה שני דברים שונים.

שר התחבורה והבטיחות בדרכים בצלאל סמוטריץ': אורי, תן לי רגע, אני אסביר לך גם איך פותרים את זה.

שר התחבורה והבטיחות בדרכים בצלאל סמוטריץ': מודלים של הפעלה ותכנון תחבורה ציבורית עובדים אחרת.

שר התחבורה והבטיחות בדרכים בצלאל סמוטריץ': סקרי הביקושים הם רוחביים.

שר התחבורה והבטיחות בדרכים בצלאל סמוטריץ': אנחנו לא יודעים לתת תשובה לפיק בשעה 07:30 עד 08:00 ובטח לתת תשובה כשהסמינר עבר מבית וגן לרמות ואז אני צריך לשנות את כל התחבורה.

שר התחבורה והבטיחות בדרכים בצלאל סמוטריץ': אתה יודע שכשאנחנו יכולים אנחנו עושים את זה, אבל כתפיסה – ופה אתם צריכים להבין, משרד האוצר חותם על כל קו שירות שאנחנו פותחים – אין לי 9.3 מיליארד שאני יכול לעשות אתם מה שאני רוצה.

שר התחבורה והבטיחות בדרכים בצלאל סמוטריץ': כל קו שאמיר, נעה ואנשיו פותחים, משרד האוצר חייב לחתום ולאשר לי כתוספת שירות.

שר התחבורה והבטיחות בדרכים בצלאל סמוטריץ': משרד האוצר רואה את זה, הוא לא מטומטם.

שר התחבורה והבטיחות בדרכים בצלאל סמוטריץ': הרבה דברים אפשר להגיד עליהם, טיפשים הם לא.

שר התחבורה והבטיחות בדרכים בצלאל סמוטריץ': הוא מבין בדיוק מה אנחנו עושים.

שר התחבורה והבטיחות בדרכים בצלאל סמוטריץ': אני ביקשתי עכשיו לכנס שולחן עגול של משרד החינוך, משרד התחבורה ומשרד האוצר ולעשות בעניין הזה הסדרה מחדש.

שר התחבורה והבטיחות בדרכים בצלאל סמוטריץ': אני מוכן לקחת אחריות אבל אתה צריך להבין שמשרד החינוך צריך להעביר חלק מהתקציבים שהוא מקבל היום על הדבר הזה אלינו ואז אנחנו נבצע בשמחה.

שר התחבורה והבטיחות בדרכים בצלאל סמוטריץ': כל עוד זה לא המצב, אנחנו מנסים לפתור את זה בשקט נקודתית, כמו שאמרתם, בלי לקרוא לזה הסעות תלמידים, כי אם נקרא לזה - - -

אורי מקלב: אבל זה לא קווים מסובסדים.

שר התחבורה והבטיחות בדרכים בצלאל סמוטריץ': על מה אתה מדבר?

שר התחבורה והבטיחות בדרכים בצלאל סמוטריץ': כל קו מסובסד ב-60%.

אורי מקלב: זה לא הקווים של שני הקילומטרים שמשרד החינוך נותן את התקצוב לזה.

אמיר אסרף: אין קו שלא מסובסד, זה 65% סבסוד.

אורי מקלב: התלמידים האלה יעמדו בתחנות.

שר התחבורה והבטיחות בדרכים בצלאל סמוטריץ': ולמה הם יעמדו בתחנות?

שר התחבורה והבטיחות בדרכים בצלאל סמוטריץ': כי משרד החינוך והרשות המקומית חוסכים כסף ולא נותנים להם הסעה.

דוד זוהר: לא, הם לא צריכים לתת - - -

שר התחבורה והבטיחות בדרכים בצלאל סמוטריץ': למה הם לא צריכים לתת?

שר התחבורה והבטיחות בדרכים בצלאל סמוטריץ': לא הבנתי.

שר התחבורה והבטיחות בדרכים בצלאל סמוטריץ': סמינר אלישבע זה מוסד חינוכי, מוסד חינוכי צריך לקבל החזר - - -

אורי מקלב: הוא לא מקבל.

אורי מקלב: זאת הטעות.

שר התחבורה והבטיחות בדרכים בצלאל סמוטריץ': מה, אתם מופלים לרעה?

שר התחבורה והבטיחות בדרכים בצלאל סמוטריץ': אז הוא לא מקבל הסעה, זו הבעיה האמיתית.

משה גפני: יש בעיה יותר גדולה, אתה יודע שיש בעיה יותר גדולה בבני ברק.

משה גפני: יש כאלה שמקבלים ויש כאלה שלא מקבלים והצבע שלהם הוא ברור.

שר התחבורה והבטיחות בדרכים בצלאל סמוטריץ': אז זה לא יהיה אצלי, אתה יודע את זה מצוין.

אורי מקלב: זו לא הסעת תלמידים - - -

שר התחבורה והבטיחות בדרכים בצלאל סמוטריץ': אתה יודע מה?

שר התחבורה והבטיחות בדרכים בצלאל סמוטריץ': אני מציע שאתה תעשה על זה דיון.

שר התחבורה והבטיחות בדרכים בצלאל סמוטריץ': תביא לפה את משרד החינוך, תביא את האוצר, תביא אותי, בוא נעשה על זה דיון.

מיקי לוי: אני רוצה להציע משהו.

מיקי לוי: זה נושא כל כך כבד, אני מכיר אותו קצת, נושא הסעות תלמידים לא יכול להגיע לדיון רק מול משרד התחבורה.

מיקי לוי: חייב לשבת פה משרד החינוך מולו, אחרת לא יצא מזה כלום.

אורי מקלב: הם משתמשים ברב-קו.

שר התחבורה והבטיחות בדרכים בצלאל סמוטריץ': זה לא משנה.

אורי מקלב: זה לא מסובסד מעבר לכל אוטובוס אחר.

שר התחבורה והבטיחות בדרכים בצלאל סמוטריץ': אורי, מי ביקש מסובסד?

שר התחבורה והבטיחות בדרכים בצלאל סמוטריץ': מה זה קשור?

שר התחבורה והבטיחות בדרכים בצלאל סמוטריץ': כל אוטובוס מסובסד ב-65%.

שר התחבורה והבטיחות בדרכים בצלאל סמוטריץ': בסוף כל אוטובוס כזה הוא במקום אוטובוס אחר.

משה גפני: אדוני השר, אני לא אקיים דיון על זה בוועדה.

משה גפני: אני אעשה ישיבה אצלי יחד אתך, נביא את משרדי החינוך והאוצר.

שר התחבורה והבטיחות בדרכים בצלאל סמוטריץ': מצוין.

שר התחבורה והבטיחות בדרכים בצלאל סמוטריץ': אני בעד לעשות לזה הסדרה.

שר התחבורה והבטיחות בדרכים בצלאל סמוטריץ': אני רק אומר לכם היום, בכל מקום שבו אפשר להפגין גמישות בלהסיט תחנות, להסיט משאב ולתגבר, אנחנו עושים את זה, זה רק לא יכול להיות מהמקפצה.

שר התחבורה והבטיחות בדרכים בצלאל סמוטריץ': מילה אחרונה למיקי.

שר התחבורה והבטיחות בדרכים בצלאל סמוטריץ': מיקי, אני רוצה רגע להסביר את האירוע.

שר התחבורה והבטיחות בדרכים בצלאל סמוטריץ': היה סכסוך בין היבואנים לבין היצרנים המקומיים האם במכרזים שלנו אנחנו יכולים להעדיף – מה שעשינו עד היום – רכש מקומי או רכש גומלין.

שר התחבורה והבטיחות בדרכים בצלאל סמוטריץ': אנחנו מעדיפים את התקנות של ההעדפה, זה יותר נכון.

שר התחבורה והבטיחות בדרכים בצלאל סמוטריץ': בלי התקנות, כך זה בוצע לאורך השנים.

שר התחבורה והבטיחות בדרכים בצלאל סמוטריץ': זה התחיל בכלל מסכסוך בין היבואנים לבין הרשפ"ת – שבטח היום היו אצלך בדיון על מה מכירים להם ומה לא מכירים להם – החליטו שהם הולכים לעתירה לבית משפט ותקעו את המכרזים.

שר התחבורה והבטיחות בדרכים בצלאל סמוטריץ': בפני בית המשפט עמדו שתי שאלות משפטיות: שאלה ראשונה – האם חוק חובת המכרזים בכלל חל על המכרזים האלה?

שר התחבורה והבטיחות בדרכים בצלאל סמוטריץ': טענת המדינה הייתה שלא כיוון שזה לא מכרז רכש טובין.

שר התחבורה והבטיחות בדרכים בצלאל סמוטריץ': אנחנו לא רוכשים שום דבר, זה לא טובין, זה לא שירותים, זה מודל הפעלה אחר.

שר התחבורה והבטיחות בדרכים בצלאל סמוטריץ': אם חוק חובת מכרזים חל – השאלה השנייה היא האם התקנות חלות.

שר התחבורה והבטיחות בדרכים בצלאל סמוטריץ': בא בית המשפט, קודם כל תקע את זה שנה וחצי – אמרתי כבר שזו שערורייה בעיניי, חוסר אחריות מהמדרגה הראשונה – ואחרי זה נתן לי פסק דין: לא להקיא ולא לבלוע.

שר התחבורה והבטיחות בדרכים בצלאל סמוטריץ': בא בית המשפט ואמר: תראו, חוק חובת המכרזים חל, האם התקנות חלות או לא?

שר התחבורה והבטיחות בדרכים בצלאל סמוטריץ': לכו תחליטו.

שר התחבורה והבטיחות בדרכים בצלאל סמוטריץ': אתה יודע מצוין שכל החלטה שלא הייתי מקבל הייתה מותקפת בבית המשפט על ידי אחד הצדדים ועוד פעם היינו נגררים שנתיים.

שר התחבורה והבטיחות בדרכים בצלאל סמוטריץ': לשאלה האם חוק חובת המכרזים חל או לא יש השלכות רוחב מטורפות בכל משרדי הממשלה.

שר התחבורה והבטיחות בדרכים בצלאל סמוטריץ': זה לא קשור לאוטובוסים רק.

מיקי לוי: אני לא מתעסק רק באוטובוסים.

משה גפני: נכון, אנחנו מתעסקים בכול.

שר התחבורה והבטיחות בדרכים בצלאל סמוטריץ': אבל רכש גומלין לא קשור עכשיו רק לחוק חובת מכרזים.

שר התחבורה והבטיחות בדרכים בצלאל סמוטריץ': צאו מזה רגע.

שר התחבורה והבטיחות בדרכים בצלאל סמוטריץ': ספציפית עכשיו בית המשפט בנה פה את הקונסטרוקציה בשתי קומות: קומה ראשונה חוק חובת מכרזים, קומה שנייה התקנות.

שר התחבורה והבטיחות בדרכים בצלאל סמוטריץ': אם הוא היה כבר מכריע בשתיהן היו השלכות רוחב שמשרד המשפטים ישבור אתן את הראש, מה אכפת לי, אני יכול לצאת למכרז.

שר התחבורה והבטיחות בדרכים בצלאל סמוטריץ': כיוון שהוא לא הכריע, הוא נתן לי פסק דין לא להקיא ולא לבלוע, אני לא יודע כרגע להוציא את זה.

שר התחבורה והבטיחות בדרכים בצלאל סמוטריץ': מה אומרים, בצדק, כל משרדי הממשלה?

שר התחבורה והבטיחות בדרכים בצלאל סמוטריץ': לבוא ולהגיד שחוק חובת מכרזים חל זה השלכות באינספור התקשרויות היום של המדינה עם גופים חיצוניים, שהמחוקק אגב – בתוספת לחוק בתי משפט לעניינים מינהליים – הסמיך את בתי המשפט לפי חוק חובת מכרזים והסמכה להתקשרויות אחרות שלא חסות תחתיו.

שר התחבורה והבטיחות בדרכים בצלאל סמוטריץ': רק על הנקודה הזאת הוגש ערעור.

שר התחבורה והבטיחות בדרכים בצלאל סמוטריץ': הוגש ערעור לבית המשפט העליון כדי לקבוע שחוק חובת מכרזים לא חל.

שר התחבורה והבטיחות בדרכים בצלאל סמוטריץ': אתה יודע מצוין שלמרות שחוק חובת מכרזים לא חל עמדתנו היא שאנחנו מוסמכים על פי חוק להכניס בתוך תנאי המכרז העדפה והכנסנו 30% רכש ישראלי.

שר התחבורה והבטיחות בדרכים בצלאל סמוטריץ': אם היה חוק הסדרים היינו עושים את זה בחוק וגומרים את האירוע.

מיקי לוי: אדוני השר, אתה מוכן שהנושא של רכש גומלין יחול גם על התקשרות שאינה מכרז?

אמיר אסרף: העדפת תוצרת הארץ, לא רכש גומלין.

שר התחבורה והבטיחות בדרכים בצלאל סמוטריץ': לא טוב לך רכש גומלין.

מיקי לוי: טוב לי.

מיקי לוי: זה מצוין.

מיקי לוי: יש 47,000 עובדים - - -

שר התחבורה והבטיחות בדרכים בצלאל סמוטריץ': מיקי, תעזור לי לדייק אותך.

שר התחבורה והבטיחות בדרכים בצלאל סמוטריץ': באוטובוסים אתה לא צריך רכש גומלין, אתה צריך העדפת תוצרת ישראלית.

אורית פרקש הכהן: מיקי, הוא לא יכול להתחייב לך לדבר כזה.

שר התחבורה והבטיחות בדרכים בצלאל סמוטריץ': במשרד התחבורה התשובה היא כן.

משה גפני: חבר הכנסת מיקי לוי, בוועדה הקמנו צוות בראשותך.

משה גפני: הנושא הזה לא יגמר בדיון כזה אקראי בנושא התחבורה הציבורית, יצטרכו להיכנס לפרטים, לכל הדברים האלה.

משה גפני: משפט אחרון לדוד זוהר.

משה גפני: קיבלת תשובה?

דוד זוהר: אמרתם שיהיה דיון.

משה גפני: הוא אמר.

שר התחבורה והבטיחות בדרכים בצלאל סמוטריץ': מה הייתה השאלה, דוד?

דוד זוהר: נושא הסמינרים.

שר התחבורה והבטיחות בדרכים בצלאל סמוטריץ': איפה שאנחנו יכולים אנחנו פותרים.

משה גפני: אדוני השר, אני לא יודע מה יהיה בהמשך, אני לא יודע איזה מצב פוליטי יהיה כאן בכנסת.

משה גפני: דיברתי עם השר – אני חושב שאמרתי את זה בקול – לא נקיים דיון על הנושא שהעלית אבל אני אעשה ישיבה אצלי.

משה גפני: אני אתאם עם השר, נביא את משרד החינוך - - -

אורי מקלב: זה לא קשור למשרד החינוך, זו הטעות.

שר התחבורה והבטיחות בדרכים בצלאל סמוטריץ': משרד האוצר טוען שזה כן.

משה גפני: נדבר על זה.

משה גפני: נטפל בעניין לא בדיון פומבי אלא דיון ענייני, מקצועי.

משה גפני: השר רוצה לפתור את הבעיה.

משה גפני: אני חושב שזו הדרך.

אביאל קרמזיאן: כבוד השר, אנחנו יכולים לקבל מענה על קווי אקדמיה, 18 מיליון ש"ח, ועל מכרז מוניות השירות?

אמיר אסרף: כל מכרז מוניות השירות הוא בבעיה.

משה גפני: אדוני השר, אני מודה לך על הדיון הזה.

משה גפני: אני חושב שזה היה דיון חשוב.

משה גפני: אני חושב שזה דבר מאוד משמעותי ששר התחבורה מגיע לדיון בפעם שלישית כבר.

שר התחבורה והבטיחות בדרכים בצלאל סמוטריץ': אני אבוא מתי שצריך, אני מאוד מאמין בשיח הזה.

משה גפני: אני מודה לך על כך.

משה גפני: אני מודה לאנשיך במשרד התחבורה, כפי שציינת.

משה גפני: אני מודה לכל האנשים שעסקו בזה ולחברים שהשתתפו בדיון.

משה גפני: אנחנו נמשיך את הדיון.

משה גפני: אני לא יודע אם תהיה שר התחבורה או לא תהיה שר התחבורה, אני רוצה שתהיה שר התחבורה אבל הרצונות שלי עכשיו נתונים במבחן.

משה גפני: תודה רבה, הישיבה נעולה.